[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.5.2006

COM(2006)240 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη σύναψη, από την Επιτροπή, της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER, του διακανονισμού για την προσωρινή εφαρμογή της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER και της συμφωνίας περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ιστορικό και εισαγωγή

1. Μακροπρόθεσμα, η πυρηνική σύντηξη ανοίγει την προοπτική ενός δυνάμει απεριόριστου εφοδιασμού σε καθαρή ενέργεια. Χάρη στις επιτυχείς εξελίξεις των τελευταίων ετών, η Ε&Α στον τομέα της ενέργειας σύντηξης έχει φθάσει σε ένα σημείο όπου μπορεί να διαβλεφθεί ουσιαστική πρόοδος προς την επίδειξη της παραγωγής αειφόρου ενέργειας από πυρηνική σύντηξη. Το ITER, μείζων πειραματική εγκατάσταση που έχει σκοπό να επιδείξει την επιστημονική και τεχνική εφικτότητα της παραγωγής ενέργειας από σύντηξη, αποτελεί το επόμενο καθοριστικό βήμα για την επίτευξη των βασικών στόχων του ευρωπαϊκού προγράμματος και άλλων ανά τον κόσμο προγραμμάτων στον τομέα της σύντηξης.

2. Το έργο ITER εντάσσεται, από την έναρξή του, σε ένα πλαίσιο διεθνούς συνεργασίας μεταξύ των παγκοσμίως πρωτοπόρων προγραμμάτων στον τομέα της σύντηξης. Οι εργασίες που διεξήχθησαν, υπό την αιγίδα του Διεθνούς Οργανισμού Ατομικής Ενέργειας (ΔΟΑΕ), από τα τέσσερα μέρη (ΕΥΡΑΤΟΜ, Ιαπωνία, Ρωσική Ομοσπονδία και ΗΠΑ) της συμφωνίας συνεργασίας σχετικά με τις δραστηριότητες κατασκευαστικής μελέτης (EDA) του ITER κατέληξαν σε λεπτομερή, πλήρη και ολοκληρωμένη κατασκευαστική μελέτη του ITER, και παρείχαν όλα τα τεχνικά δεδομένα που είναι απαραίτητα για τις μελλοντικές αποφάσεις σχετικά με την κατασκευή του ITER. Τα συνολικά αποτελέσματα της συνεργασίας εκτίθενται στην τελική έκθεση των ITER EDA.[1]

3. Μετά την επιτυχή ολοκλήρωση των EDA, τέσσερις εκ των συμμετεχόντων - Καναδάς, ΕΥΡΑΤΟΜ, Ιαπωνία και Ρωσική Ομοσπονδία- ξεκίνησαν, τον Νοέμβριο του 2001, διακυβερνητικές διαπραγματεύσεις για την πιθανή κοινή υλοποίηση του ITER. Στους αρχικούς συμμετέχοντες προστέθηκαν η Κίνα και οι Ηνωμένες Πολιτείες της Αμερικής τον Φεβρουάριο του 2003 και η Κορέα τον Ιούνιο του 2003. Τον Δεκέμβριο του 2003, ο Καναδάς απεσύρθη από τις διαπραγματεύσεις. Τον Δεκέμβριο του 2005, προσχώρησε και η Ινδία αυξάνοντας έτσι σε επτά τον αριθμό των μερών της προβλεπόμενης συμφωνίας.

4. Η Ευρωπαϊκή Επιτροπή έχει διεξαγάγει τις διαπραγματεύσεις για την ΕΥΡΑΤΟΜ σύμφωνα με τις οδηγίες που δόθηκαν, κατ'εφαρμογή του άρθρου 101 παράγραφος 2 της συνθήκης Ευρατόμ, με την απόφαση του Συμβουλίου της 16ης Νοεμβρίου 2000 και που τροποποιήθηκαν στη συνέχεια με τις αποφάσεις του Συμβουλίου της 27ης Μαΐου 2002, της 26ης Νοεμβρίου 2003 και της 26ης Νοεμβρίου 2004.

5. Οι διαπραγματεύσεις για την επιλογή του τόπου εγκατάστασης του ITER περιήλθαν σε αδιέξοδο τον Δεκέμβριο του 2003, με τελικούς υποψήφιους τόπους εγκατάστασης το Cadarache στην Ευρώπη και το Rokkasho στην Ιαπωνία. Κατόπιν εντατικών τεχνικών συζητήσεων μεταξύ της Επιτροπής και όλων των άλλων μερών και σύμφωνα με τις οδηγίες του Συμβουλίου, επιτεύχθηκε τελικά συναίνεση στην υπουργική σύνοδο για τον ITER που πραγματοποιήθηκε στις 28 Ιουνίου 2005 στη Μόσχα, όπου τα μέρη συμφώνησαν ότι η διάταξη ITER και η έδρα του Οργανισμού θα εγκαθίσταντο στην Ευρωπαϊκή Ένωση, δηλ. στο Cadarache. Καθοριστικές εν προκειμένω ήταν η σύγκλιση απόψεων μεταξύ της ΕΥΡΑΤΟΜ και της Ιαπωνίας ως προς τον αντίστοιχο ρόλο τους ως "φιλοξενούντος μέρους" και "μη φιλοξενούντος μέρους" και οι αντίστοιχες μεταξύ τους ρυθμίσεις σύμφωνα με τις οποίες η ΕΥΡΑΤΟΜ και η Ιαπωνία θα συνεισφέρουν η καθεμία 46 δισεκατομμύρια γιεν/339 εκατομμύρια ευρώ σε κοινές δραστηριότητες ευρύτερης θεώρησης που θα διεξαχθούν στο έδαφος της Ιαπωνίας. Επιπλέον, η ΕΥΡΑΤΟΜ ανέλαβε να παραχωρήσει στην Ιαπωνία ειδικό ρόλο στην υλοποίηση του ITER, παραδείγματος χάριν υποστηρίζοντας Ιάπωνα υποψήφιο για τη θέση του Γενικού Διευθυντή, μεταβιβάζοντας σε ιαπωνικές πηγές την ευθύνη για ένα ποσοστό των συνεισφορών σε είδος που η ΕΥΡΑΤΟΜ προτίθετο να προσφέρει στο έργο (ισοδύναμο με περίπου 10% των δαπανών κατασκευής) και αποδεχόμενη μεγαλύτερη αναλογία Ιαπώνων αντιπροσώπων στις ομάδες σε σχέση με τη συνολική συνεισφορά της τάξης του 10% εκ μέρους της Ιαπωνίας. Οι λεπτομερείς όροι της ευρωπαϊκής συμμετοχής στις δραστηριότητες ευρύτερης θεώρησης καθορίζονται σε ειδική διμερή συμφωνία μεταξύ της ΕΥΡΑΤΟΜ και της Ιαπωνίας, η οποία πρόκειται να προταθεί στο Συμβούλιο ταυτόχρονα με τη συμφωνία ITER.

6. Οι αντιπρόσωποι των επτά μερών των διαπραγματεύσεων ITER ενέκριναν την 1η Απριλίου 2006 την τελική έκθεση των διαπραγματεύσεων για την από κοινού υλοποίηση του έργου ITER ("τελική έκθεση των διαπραγματεύσεων ITER"), η οποία επιβεβαιώνει την ολοκλήρωση της διαδικασίας διαπραγμάτευσης, αναφέρεται στις δηλώσεις βούλησης κάθε μέρους να προχωρήσει στη σύναψη της συμφωνίας, και καταγράφει τις συνεννοήσεις στις οποίες κατέληξαν τα μέρη κατά την περάτωση των διαπραγματεύσεων και το σχέδιο διακανονισμού για την προσωρινή εφαρμογή της συμφωνίας. Με την ίδια ευκαιρία, η τελική έκθεση των διαπραγματεύσεων σχετικά με τη συμφωνία περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER εγκρίθηκε από τους αντιπροσώπους της ΕΥΡΑΤΟΜ, της κυβέρνησης της Λαϊκής Δημοκρατίας της Κίνας, της κυβέρνησης της Δημοκρατίας της Ινδίας, της κυβέρνησης της Ιαπωνίας, της κυβέρνησης της Δημοκρατίας της Κορέας και της κυβέρνησης της Ρωσικής Ομοσπονδίας.

7. Στα κυριότερα έγγραφα που προέκυψαν από τη διαδικασία των διαπραγματεύσεων συγκαταλέγονται:

7.1. το κείμενο της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER ("συμφωνία ITER"), συμπεριλαμβανομένων των παραρτημάτων της σχετικά με τις πληροφορίες και τη πνευματική ιδιοκτησία και σχετικά με την υποστήριξη στον τόπο εγκατάστασης, προς σύναψη από τα μέρη των διαπραγματεύσεων·

7.2. το κείμενο του διακανονισμού για την προσωρινή εφαρμογή της συμφωνίας·

7.3. το κείμενο της συμφωνίας περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER ("συμφωνία περί των προνομίων και ασυλιών"), προς σύναψη από την ΕΥΡΑΤΟΜ, την Κίνα, την Ινδία, την Ιαπωνία, την Κορέα και τη Ρωσία·

7.4. τα συμπεφωνημένα τεχνικά έγγραφα που αναφέρονται στη συμφωνία ITER και τα μνημόνια συνεννόησης που τα μέρη έχουν δηλώσει την πρόθεσή τους να εφαρμόσουν κατά τη διάρκεια της υλοποίησης του έργου ITER:

α) εκτιμήσεις αξίας για τις φάσεις κατασκευής, λειτουργίας, απενεργοποίησης και παροπλισμού του ITER και μορφή των συνεισφορών των μερών·

β) επιμερισμός των δαπανών για όλες τις φάσεις του έργου ITER·

γ) κατανομή προμηθειών·

δ) γενικό χρονοδιάγραμμα του έργου·

ε) διαχείριση και προμήθειες ITER·

στ) δράσεις επιχειρησιακής λειτουργίας·

7.5. τα σχέδια δευτερευόντων εγγράφων που θα εγκριθούν από το Συμβούλιο ITER με την έναρξη ισχύος της συμφωνίας και τα οποία τα μέρη εγκρίνουν υπό τη σημερινή τους μορφή, αναγνωρίζοντας παράλληλα ότι, εν αναμονή της μελλοντικής τους έγκρισης, τα έγγραφα αυτά μπορεί από κοινού να διατυπωθούν καλύτερα και να βελτιωθούν:

α) εσωτερικός κανονισμός του Συμβουλίου ITER·

β) κανονισμοί διαχείρισης των πόρων του έργου·

γ) κανονισμός υπηρεσιακής κατάστασης του προσωπικού·

δ) κύριες διατάξεις της συμφωνίας σχετικά με την έδρα·

ε) συμφωνία σχετικά με την υποστήριξη στον τόπο εγκατάστασης·

7.6. τα κείμενα των κοινών δηλώσεων με τις οποίες τα μέρη επιβεβαιώνουν την πολιτική τους βούληση σε σχέση με την υλοποίηση του έργου ITER και τη χορήγηση προνομίων και ασυλιών στον προβλεπόμενο Οργανισμό ITER.

Επεξήγηση της συμφωνίας ITER και των σχετικών πράξεων

8. Η συμφωνία ITER περιλαμβάνει ένα προοίμιο, 29 ουσιαστικά άρθρα και δύο παραρτήματα.

9. Το προοίμιο απαριθμεί την ΕΥΡΑΤΟΜ, τη Λαϊκή Δημοκρατία της Κίνας, την κυβέρνηση της Δημοκρατίας της Ινδίας, την κυβέρνηση της Ιαπωνίας, την κυβέρνηση της Δημοκρατίας της Κορέας, την κυβέρνηση της Ρωσικής Ομοσπονδίας και την κυβέρνηση των Ηνωμένων Πολιτειών της Αμερικής, τα επτά ιδρυτικά μέρη της συμφωνίας ITER και μέλη του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER ("Οργανισμός ITER"). Ως προς την ΕΥΡΑΤΟΜ, η συμφωνία ITER εφαρμόζεται επίσης στη Δημοκρατία της Βουλγαρίας, τη Δημοκρατία της Ρουμανίας και την Ελβετική Συνομοσπονδία, οι οποίες συμμετέχουν στο πρόγραμμα σύντηξης της ΕΥΡΑΤΟΜ ως πλήρως συνδεδεμένα τρίτα κράτη (άρθρο 21 της συμφωνίας ITER).

10. Η συμφωνία ITER ιδρύει τον Οργανισμό ITER (άρθρο 1 παράγραφος 1 της συμφωνίας ITER) και του προσδίδει (i) διεθνή νομική προσωπικότητα και (ii) την απαιτούμενη νομική ικανότητα, στις επικράτειες των Μελών του, για να συνάπτει συμβάσεις, να αποκτά, κατέχει και διαθέτει περιουσία, να αποκτά άδειες και να είναι διάδικος (άρθρο 5 της συμφωνίας ITER).

11. Η έδρα του Οργανισμού ITER εγκαθίσταται στο St Paul-lez-Durance, Bouches-du-Rhône, της Γαλλίας, και αποτελεί τη διοικητική μονάδα στην οποία υπάγεται ο τόπος εγκατάστασης του Cadarache. Κατά συνέπεια, η Γαλλία ορίζεται ως το "κράτος υποδοχής" και η ΕΥΡΑΤΟΜ ως το "Μέρος υποδοχής" (άρθρο 1 παράγραφος 2 της συμφωνίας ITER).

12. Σκοπός του Οργανισμού ITER είναι να εξασφαλίζει και να προωθεί τη συνεργασία μεταξύ των Μελών του στο πλαίσιο του έργου ITER. Το έργο ITER περιγράφεται ως διεθνές έργο που έχει στόχο να καταδείξει την επιστημονική και τεχνολογική εφικτότητα της παραγωγής ενέργειας σύντηξης για ειρηνικούς σκοπούς (άρθρο 2 της συμφωνίας ITER). Για να επιτύχει αυτόν τον σκοπό, ο Οργανισμός ITER έχει ως κύρια καθήκοντα (i) να κατασκευάσει, να θέσει σε λειτουργία, να εκμεταλλευτεί και να απενεργοποιήσει τις εγκαταστάσεις ITER και (ii) να ενθαρρύνει την εκμετάλλευση των εγκαταστάσεων ITER από τα εργαστήρια, τα άλλα ιδρύματα και το προσωπικό που συμμετέχουν στα προγράμματα έρευνας και ανάπτυξης της ενέργειας σύντηξης των Μελών του (άρθρο 3 της συμφωνίας ITER) και (iii) να προάγει την κατανόηση και αποδοχή της ενέργειας σύντηξης από το κοινό. Κατά την εκτέλεση των καθηκόντων του, ο Οργανισμός ITER οφείλει να δώσει ιδιαίτερη προσοχή στη διατήρηση καλών σχέσεων με τις τοπικές κοινωνίες.

12.1. Τα καθήκοντα του Οργανισμού ITER επιτρέπουν τη διάκριση μεταξύ των διαφόρων φάσεων του έργου οι οποίες ορίζονται στο μνημόνιο συνεννόησης επί του γενικού χρονοδιαγράμματος του έργου:[2] (i) φάση κατασκευής, (ii) φάση λειτουργίας, (iii) φάση απενεργοποίησης και (iv) φάση παροπλισμού. Οι γενικές αρχές που διέπουν τη φάση λειτουργίας καθορίζονται στο μνημόνιο συνεννόησης επί της λειτουργίας.[3]

12.2. Για την εκπλήρωση του σκοπού του, και βάσει ομόφωνης απόφασης του Συμβουλίου ITER, ο Οργανισμός ITER μπορεί να συνεργάζεται με άλλους διεθνείς οργανισμούς και ιδρύματα, με μη Μέρη της συμφωνίας, και με οργανισμούς και ιδρύματα μη Μερών της συμφωνίας (άρθρο 19 της συμφωνίας ITER).

13. Η θεσμική και διαχειριστική δομή του Οργανισμού ITER, όπως προβλέπεται από τη συμφωνία ITER είναι η εξής:

13.1. Μέλη του Οργανισμού θα είναι τα Μέρη της συμφωνίας.

13.2. Κύριο όργανο του Οργανισμού ITER είναι το Συμβούλιο, το οποίο απαρτίζεται από αντιπροσώπους των Μελών του Οργανισμού ITER. Το Συμβούλιο είναι υπεύθυνο για την προώθηση, τη γενική διεύθυνση και την εποπτεία των δραστηριοτήτων του Οργανισμού ITER. Το Συμβούλιο μπορεί να λαμβάνει αποφάσεις και να διατυπώνει συστάσεις για οποιοδήποτε ζήτημα, θέμα ή πρόβλημα σύμφωνα με τη συμφωνία ITER (άρθρο 6 παράγραφοι 1 και 7 της συμφωνίας ITER).

Σε ορισμένες ειδικές περιπτώσεις, για τη λήψη των αποφάσεων του Συμβουλίου απαιτείται ομοφωνία (άρθρο 6 παράγραφος 8 της συμφωνίας ITER). Σε όλες τις άλλες περιπτώσεις, τα Μέλη του Οργανισμού ITER καταβάλλουν κάθε δυνατή προσπάθεια ώστε να επιτύχουν συναίνεση. Απουσία συναίνεσης, το Συμβούλιο αποφασίζει σύμφωνα με το σύστημα στάθμισης των ψήφων που καθορίζεται στο σχέδιο εσωτερικού κανονισμού του Συμβουλίου[4] (άρθρο 6 παράγραφοι 9 και 10 της συμφωνίας ITER). Το σύστημα ψηφοφορίας μπορεί να θεσπιστεί και, εάν είναι απαραίτητο, να τροποποιηθεί μόνο με ομόφωνη απόφαση του Συμβουλίου (άρθρο 6 παράγραφος 8 της συμφωνίας ITER). Το σύστημα ψηφοφορίας συνεκτιμά τις σχετικές συνεισφορές των Μελών, χωρίς να παρέχει δεσπόζουσα θέση σε κανένα εξ αυτών, ως εξής:

- Φάση κατασκευής του ITER: Η ΕΥΡΑΤΟΜ διαθέτει 3 ψήφους, κάθε άλλο Μέρος διαθέτει μία ψήφο· για να εγκριθούν, οι αποφάσεις πρέπει να συγκεντρώνουν 6 τουλάχιστον ψήφους υπέρ.

- Φάση λειτουργίας του ITER: Η ΕΥΡΑΤΟΜ διαθέτει 6 ψήφους, η Ιαπωνία και οι ΗΠΑ διαθέτουν η καθεμία 3 ψήφους, η Κίνα, η Ινδία, η Κορέα και η Ρωσία διαθέτουν η καθεμία 2 ψήφους· για να εγκριθούν, οι αποφάσεις πρέπει να συγκεντρώνουν 11 τουλάχιστον ψήφους υπέρ, από 4 τουλάχιστον Μέλη του Οργανισμού ITER.

- Για αποφάσεις σχετικές με ζητήματα συμμόρφωσης προς τις ρυθμιστικές απαιτήσεις του κράτους υποδοχής απαιτείται η σύμφωνη γνώμη του Μέρους υποδοχής.

13.3. Ο Γενικός Διευθυντής είναι ο επικεφαλής εκτελεστικός αξιωματούχος και ο νόμιμος εκπρόσωπος του Οργανισμού ITER. Ο Γενικός Διευθυντής λαμβάνει όλα τα αναγκαία μέτρα για τη διαχείριση του Οργανισμού ITER, την εκτέλεση των δραστηριοτήτων αυτού, την υλοποίηση των πολιτικών του και την εκπλήρωση του σκοπού του. Η κύρια διαχειριστική δομή του Οργανισμού ITER αποφασίζεται με ομοφωνία από το Συμβούλιο, βάσει πρότασης του Γενικού Διευθυντή. Ο Γενικός Διευθυντής, ως νόμιμος εκπρόσωπος, είναι επίσης υπεύθυνος για την πυρηνική ασφάλεια υπό τους όρους που θα αποφασίσουν οι γαλλικές ρυθμιστικές αρχές κατά τον χρόνο χορήγησης της άδειας εκμετάλλευσης της διάταξης ITER.

13.4. Ανά διετία, το Συμβούλιο θα διορίζει ανεξάρτητο αξιολογητή διαχείρισης, ο οποίος θα αξιολογεί τη διαχείριση των δραστηριοτήτων του Οργανισμού ITER. Σκοπός της αξιολόγησης αυτής είναι να εξακριβώνεται κατά πόσον η διαχείριση του Οργανισμού ITER ήταν χρηστή, ειδικότερα όσον αφορά την αποτελεσματικότητα και αποδοτικότητα της διαχείρισης από την άποψη της κλίμακας του προσωπικού του. Ο Γενικός Διευθυντής μπορεί επίσης να ζητήσει τη διενέργεια τέτοιων αξιολογήσεων κατόπιν διαβούλευσης με το Συμβούλιο (άρθρο 18 της συμφωνίας ITER).

14. Ο Γενικός Διευθυντής επικουρείται από το προσωπικό. Το προσωπικό απαρτίζεται από το άμεσα απασχολούμενο προσωπικό και από αποσπασμένο προσωπικό (άρθρο 7 παράγραφος 2 της συμφωνίας ITER).

Οι λεπτομερείς όροι σχετικά με το προσωπικό, οι οποίοι περιλαμβάνουν ένα σύστημα στελέχωσης και καθορισμού των αποδοχών του προσωπικού βασιζόμενο στο πρότυπο του Οργανισμού Ηνωμένων Εθνών, καθορίζονται στο σχέδιο κανονισμού υπηρεσιακής κατάστασης του προσωπικού[5] που πρέπει να εγκριθεί με ομοφωνία από το Συμβούλιο, βάσει πρότασης του Γενικού Διευθυντή (άρθρο 6 παράγραφος 7 στοιχείο β) και άρθρο 6 παράγραφος 8 της συμφωνίας ITER). Το σχέδιο κανονισμού υπηρεσιακής κατάστασης του προσωπικού προβλέπει ότι:

- περίπου το 50% του συνολικού προσωπικού του ITER πρέπει να απασχολείται άμεσα·

- οι θέσεις προσωπικού για τις οποίες οι ρυθμιστικές διατάξεις του κράτους υποδοχής δίνουν προτεραιότητα στη συνέχεια των υπηρεσιών θα καταλαμβάνονται από άμεσα απασχολούμενο προσωπικό·

- το άμεσα απασχολούμενο προσωπικό θα εργάζεται βάσει ανανεώσιμων πενταετών συμβάσεων·

- τα συνταξιοδοτικά δικαιώματα θα υπόκεινται σε καθορισμένο καθεστώς εισφορών·

- οι ασφαλίσεις υγείας, ζωής και αναπηρίας πρόκειται να ανατεθούν εξωτερικά επί συμβάσει.

15. Οι πόροι του Οργανισμού ITER προέρχονται από τις σε είδος και σε χρήμα συνεισφορές των Μελών.

15.1. Κάθε Μέλος θα παρέχει τις συνεισφορές του στον Οργανισμό ITER μέσω του εγχώριου οργανισμού του. O εγχώριος οργανισμός που θα είναι υπεύθυνος για την καταβολή των συνεισφορών της ΕΥΡΑΤΟΜ θα είναι μια κοινή επιχείρηση που θα ιδρυθεί σύμφωνα με το κεφάλαιο V του τίτλου ΙΙ της συνθήκης ΕΥΡΑΤΟΜ.

15.2. Η αξιολόγηση των δαπανών του έργου ITER, ανά φάση του έργου, εκτίθεται στο μνημόνιο συνεννόησης “Εκτιμήσεις αξίας για τις φάσεις του ITER”.[6] Οι εκτιμήσεις αυτές βασίζονται στις αξιολογήσεις που πραγματοποίησε η διεθνής κοινή κεντρική ομάδα ITER βάσει της συμφωνίας ITER EDA.

15.3. Ο επιμερισμός των δαπανών μεταξύ των Μερών καθορίζεται στο μνημόνιο συνεννόησης "Επιμερισμός των δαπανών για όλες τις φάσεις του έργου ITER"[7]. Όσον αφορά τη φάση κατασκευής, τα Μέρη έχουν συμφωνήσει ότι η ΕΥΡΑΤΟΜ, ως Μέρος υποδοχής, θα επιβαρυνθεί με το 50% των δαπανών κατασκευής, ενώ κάθε άλλο Μέρος θα επιβαρυνθεί με το 10% των δαπανών αυτών. Στο πλαίσιο της συνεισφοράς της ΕΥΡΑΤΟΜ, η επιβάρυνση του προϋπολογισμού της Κοινότητας δεν θα υπερβεί το 40% των δαπανών κατασκευής. Στο ως άνω γενικό πλαίσιο, έχει συμφωνηθεί ότι (i) κατ'αρχάς, η ΕΥΡΑΤΟΜ θα επιβαρυνθεί με τα 5/11 και καθένα από τα άλλα Μέρη με το 1/11 των δαπανών κατασκευής αλλά ότι (ii), αν είναι απαραίτητο και υπό την επιφύλαξη της ομόφωνης απόφασης του Συμβουλίου ITER, ένα πρόσθετο ποσό που θα αντιστοιχεί στο 1/10 της αξίας των δαπανών κατασκευής που είχαν αρχικά εκτιμηθεί θα επιμερισθεί μεταξύ των Μερών βάσει του ίδιου τύπου επιμερισμού των δαπανών. Για τις φάσεις λειτουργίας, απενεργοποίησης και παροπλισμού προβλέπεται ότι η ΕΥΡΑΤΟΜ θα επιβαρυνθεί με το 34% των συνολικών δαπανών, η Ιαπωνία και οι ΗΠΑ με το 13% η καθεμία, και τα άλλα τέσσερα Μέρη με 10% το καθένα.

Η κοινοτική συνεισφορά μέχρι τα τέλη του 2006 θα σεβαστεί τα ποσά αναφοράς που περιέχονται στο παράρτημα ΙΙ της απόφασης του Συμβουλίου σχετικά με το έκτο πρόγραμμα πλαίσιο ΕΥΡΑΤΟΜ. Από το 2007 και μετά η συνεισφορά αυτή θα πρέπει να είναι συμβατή με τα ποσά που θα εγκριθούν για τα επόμενα προγράμματα πλαίσια έρευνας.

15.4. Οι πόροι για τη φάση κατασκευής θα παρασχεθούν κυρίως (άνω του 80%) από τις συνεισφορές σε είδος, οι οποίες περιλαμβάνουν αποσπάσεις από τα Μέλη ατόμων με τα τυπικά προσόντα ως προσωπικό του Οργανισμού ITER. Η παροχή των κατασκευαστικών μερών του ITER έχει διαιρεθεί σε περίπου 90 παρτίδες προμηθειών, καθεμία από τις οποίες περιγράφεται με λεπτομερείς προδιαγραφές και κατανέμεται στα προβλεπόμενα Μέλη του Οργανισμού ITER στο μνημόνιο συνεννόησης επί της κατανομής των προμηθειών[8]. Η προμήθεια των κατασκευαστικών μερών που θα παρασχεθούν σε είδος θα πραγματοποιείται υπό την ευθύνη του Μέλους που παρέχει το εκάστοτε κατασκευαστικό μέρος, ενεργώντας μέσω του εγχώριου οργανισμού του. Από την κατανομή αυτών των κατασκευαστικών μερών μεταξύ των επτά Μελών συνάγεται υψηλός βαθμός αλληλεξάρτησης μεταξύ του Οργανισμού ITER και των Μελών του κατά τη διάρκεια της κατασκευής των εγκαταστάσεων ITER. Για να είναι σε θέση να αναλάβει τη συνολική ευθύνη του έργου ITER, ο Οργανισμός ITER όχι μόνο θα ασκεί τις δραστηριότητές του από την έδρα του στο Cadarache, αλλά και θα δημιουργήσει επιτόπιες ομάδες στην επικράτεια κάθε Μέλους (άρθρο 13 της συμφωνίας ITER). Η κεντρική ομάδα θα διευθύνει το έργο και θα αναλάβει την ευθύνη για τον σχεδιασμό, την ολοκλήρωση και τη συναρμογή των εγκαταστάσεων ITER και την προετοιμασία της λειτουργίας και εκμετάλλευσής τους. Οι επιτόπιες ομάδες θα επιβλέπουν τις προμήθειες που πρέπει να εξασφαλίσουν οι εγχώριοι οργανισμοί των Μελών. Θα κατοχυρώνουν την εξασφάλιση ποιότητας και θα διαχειρίζονται, σε συνεννόηση με τους εγχώριους οργανισμούς, τις τροποποιήσεις προγραμματισμού και τις άλλες αναγκαίες αναπροσαρμογές των συνεισφορών σε είδος. Οι κατευθυντήριες γραμμές για τη διαχείριση των προμηθειών καθορίζονται στο μνημόνιο συνεννόησης για τη διαχείριση και τις προμήθειες του ITER.[9]

15.5. Για να διασφαλισθεί η χρηστή δημοσιονομική διαχείριση από τον Οργανισμό ITER, η συμφωνία ITER προβλέπει την ομόφωνη έγκριση από το Συμβούλιο των κανονισμών διαχείρισης των πόρων του έργου (άρθρο 9 της συμφωνίας ITER), το σχέδιο των οποίων έχει εκπονηθεί από τα Μέρη.[10] Προβλέπει επίσης τη σύσταση μιας επιτροπής δημοσιονομικού ελέγχου η οποία θα διενεργεί τον λογιστικό έλεγχο των ετήσιων λογαριασμών του Οργανισμού ITER (άρθρο 17 της συμφωνίας ITER).

16. Η συμφωνία ITER περιέχει μια διάταξη που αφορά τις πληροφορίες και τη πνευματική ιδιοκτησία, καθώς και ένα παράρτημα που διευκρινίζει περαιτέρω αυτή τη διάταξη. Τόσο η διάταξη όσο και το παράρτημα βασίζονται στις αρχές της ευρύτερης ενδεδειγμένης διάδοσης των παραγόμενων πληροφοριών και της παραγόμενης πνευματικής ιδιοκτησίας, της ισότητας μεταχείρισης και της μη διάκρισης μεταξύ των Μελών του Οργανισμού ITER.

17. Η συμφωνία ITER περιέχει διατάξεις που αφορούν ειδικά την υποστήριξη στον τόπο εγκατάστασης από το Mέρος υποδοχής, δηλ. από την ΕΥΡΑΤΟΜ, (άρθρο 11 της συμφωνίας ITER και το παράρτημά της σχετικά με την υποστήριξη στον τόπο εγκατάστασης) σύμφωνα με τις οποίες η ΕΥΡΑΤΟΜ διασφαλίζει – η ίδια ή με ανάθεση – και θέτει στη διάθεση του Οργανισμού ITER την απαιτούμενη υποστήριξη στον τόπο εγκατάστασης για την εκτέλεση του έργου ITER. Η ΕΥΡΑΤΟΜ μπορεί να ορίσει μια οντότητα η οποία να ενεργεί εξ ονόματός της για τους σκοπούς της υποστήριξης στον τόπο εγκατάστασης. Προβλέπεται ότι, βάσει αυτών των διατάξεων, το σχέδιο συμφωνίας σχετικά με την υποστήριξη στον τόπο εγκατάστασης[11], θα συναφθεί μεταξύ του Οργανισμού ITER και της "Agence ITER-France", η οποία θα ενεργεί εξ ονόματος της ΕΥΡΑΤΟΜ για τον σκοπό αυτό.

18. Ο Οργανισμός ITER, ο Γενικός Διευθυντής του, το προσωπικό του και οι αντιπρόσωποι των Μελών του στο Συμβούλιο θα απολαύουν στην επικράτεια κάθε Μέλους των προνομίων και ασυλιών που είναι αναγκαία για την άσκηση των καθηκόντων τους (άρθρο 12 παράγραφοι 1 και 2 της συμφωνίας ITER). Όπως αναφέρεται στην κοινή δήλωση των μερών περί των προνομίων και ασυλιών[12], οι ΗΠΑ θα χορηγούν προνόμια και ασυλίες στον Οργανισμό ITER βάσει του εθνικού τους νόμου περί των ασυλιών των διεθνών οργανισμών και άλλων συναφών εθνικών νόμων και κανονισμών ενώ τα άλλα ιδρυτικά μέρη και κάθε μελλοντικό μέρος θα χορηγούν προνόμια και ασυλίες στον Οργανισμό ITER βάσει της συμφωνίας περί των προνομίων και ασυλιών. Μια συμφωνία σχετικά με την έδρα και συμφωνίες ή διακανονισμοί για τις επιτόπιες ομάδες θα συναφθούν μεταξύ του Οργανισμού ITER και του κράτους υποδοχής και των φορέων υποδοχής των επιτόπιων ομάδων αντιστοίχως, στις οποίες θα διευκρινίζεται λεπτομερώς η εφαρμογή των προνομίων και ασυλιών. Οι κύριες διατάξεις του σχεδίου συμφωνίας σχετικά με την έδρα έχουν εκπονηθεί από τα μέρη των διαπραγματεύσεων[13] και θα διευκρινιστούν και θα βελτιωθούν περαιτέρω εν αναμονή της ίδρυσης του Οργανισμού ITER.

Όπως απαιτεί η συμφωνία ITER, κάθε Μέρος οφείλει να γνωστοποιήσει στον θεματοφύλακα τη θέση σε ισχύ από το ίδιο των προνομίων και ασυλιών (άρθρο 12 παράγραφος 5 της συμφωνίας ITER). Ο θεματοφύλακας θα συγκαλέσει την πρώτη σύνοδο του Συμβουλίου ITER το αργότερο τρεις μήνες μετά την έναρξη ισχύος της συμφωνίας ITER, υπό τον όρο ότι έχει παραλάβει από όλα τα Μέρη γνωστοποιήσεις για τα προνόμια και τις ασυλίες (άρθρο 6 παράγραφος 2 της συμφωνίας ITER).

19. Οι εγκαταστάσεις ITER θα συνιστούν "βασική πυρηνική εγκατάσταση" (Installation nucléaire de base - INB) κατά το γαλλικό δίκαιο. Ο χαρακτηρισμός INB έχει, για το κράτος υποδοχής, συνέπειες σε ό,τι αφορά την ασφάλεια και τη χορήγηση αδειών. Για τον λόγο αυτό, ο Οργανισμός ITER θα τηρεί τους εθνικούς νόμους και κανονισμούς του κράτους υποδοχής που ισχύουν στους τομείς της δημόσιας και επαγγελματικής υγείας και ασφάλειας, της πυρηνικής ασφάλειας, της ακτινοπροστασίας, της έκδοσης αδειών, των πυρηνικών υλικών, της προστασίας του περιβάλλοντος και της προστασίας από κακόβουλες ενέργειες (άρθρο 14 της συμφωνίας ITER). Τα προνόμια και οι ασυλίες που χορηγούνται στο άρθρο 12 της συμφωνίας δεν μειώνουν ούτε επηρεάζουν την υποχρέωση του Οργανισμού ITER, του Γενικού Διευθυντή ή του προσωπικού να συμμορφώνονται με τους νόμους και τους κανονισμούς που προβλέπονται στο άρθρο 14.

20. Το άρθρο 15 της συμφωνίας περιέχει διατάξεις που αφορούν τη συμβατική και την εξωσυμβατική ευθύνη του Οργανισμού ITER. Η ιδιότητα του Μέλους του Οργανισμού ITER δεν συνεπάγεται ευθύνη των Μελών για πράξεις, παραλείψεις ή υποχρεώσεις του Οργανισμού ITER. Σε περίπτωση που οι δαπάνες αποζημίωσης για βλάβες για τις οποίες ευθύνεται ο Οργανισμός ITER υπερβαίνουν τα κονδύλια που διαθέτει ο Οργανισμός ITER, όλα τα Μέλη του Οργανισμού ITER προβαίνουν σε διαβουλεύσεις ώστε να δώσουν τη δυνατότητα στον Οργανισμό να ανταποκριθεί στις ευθύνες του.

21. Η συμφωνία ITER προβλέπει την ίδρυση ενός ταμείου ενόψει του παροπλισμού των εγκαταστάσεων ITER. Τα Μέλη του Οργανισμού ITER θα συνεισφέρουν στο ταμείο παροπλισμού αναλογικά προς το μερίδιο συνεισφοράς τους στη φάση επιχειρησιακής λειτουργίας του έργου ITER. Στο τέλος μιας πενταετούς φάσης απενεργοποίησης, ο Οργανισμός ITER θα παραδώσει στο κράτος υποδοχής το ταμείο παροπλισμού και τις εγκαταστάσεις ITER για παροπλισμό, οπότε το κράτος υποδοχής θα αναλάβει την ευθύνη των εγκαταστάσεων ITER και του παροπλισμού τους (άρθρο 16 της συμφωνίας ITER).

22. Στη διαδικασία σύντηξης δεν υπεισέρχονται σχάσιμα υλικά και συνεπώς δεν έχει εφαρμογή η συνθήκη κατά της εξάπλωσης των πυρηνικών όπλων. Εντούτοις, ορισμένες από τις τεχνολογίες που θα χρησιμοποιηθούν κατά την υλοποίηση του έργου ITER μπορεί ενδεχομένως να εμπίπτουν στην κατηγορία των τεχνολογιών διττής χρήσης. Για τον λόγο αυτό, η συμφωνία ITER περιέχει μια διάταξη σχετικά με τις ειρηνικές χρήσεις και τη μη εξάπλωση σύμφωνα με την οποία οποιοδήποτε υλικό, εξοπλισμός ή τεχνολογία που παράγεται ή παραλαμβάνεται δυνάμει της συμφωνίας πρέπει να χρησιμοποιείται αποκλειστικά και μόνο για ειρηνικούς σκοπούς και το Συμβούλιο ITER θα διατηρεί επαφές με τα κατάλληλα διεθνή φόρα και θα υιοθετήσει πολιτική υποστήριξης των ειρηνικών χρήσεων και της μη εξάπλωσης. (άρθρο 20 της συμφωνίας ITER).

23. Η συμφωνία ITER και οποιαδήποτε τροποποίησή της τίθενται σε ισχύ 30 ημέρες μετά την κατάθεση των πράξεων κύρωσης, αποδοχής ή έγκρισής τους από τα Μέρη (άρθρα 22 και 28 της συμφωνίας ITER). Θεματοφύλακας είναι ο Γενικός Διευθυντής του ΔΟΑΕ, ο οποίος και θα κοινοποιεί στα υπογράφοντα και στα προσχωρούντα κράτη και διεθνείς οργανισμούς τις σχετικές γνωστοποιήσεις των Μερών και τις ημερομηνίες έναρξης ισχύος, αποχώρησης ή λύσης (άρθρο 29 της συμφωνίας ITER).

24. Η διάρκεια της συμφωνίας ITER είναι 35 έτη, με δυνατότητα παράτασης έως και κατά 10 έτη βάσει ομόφωνης απόφασης του Συμβουλίου ITER χωρίς να χρειάζεται τροποποίηση της συμφωνίας ITER (άρθρο 24 της συμφωνίας ITER). Η παράταση αυτή μπορεί να αποφασιστεί από το Συμβούλιο ITER μόνο εφόσον δεν αλλοιώνει τη φύση των δραστηριοτήτων του Οργανισμού ITER ή το πλαίσιο χρηματοοικονομικής συνεισφοράς των Μελών. Το Συμβούλιο ITER επιβεβαιώνει την προβλεπόμενη λήξη της συμφωνίας τουλάχιστον έξι έτη πριν από τη λήξη και αποφασίζει τους διακανονισμούς για τη φάση απενεργοποίησης και τη διάλυση του Οργανισμού.

25. Η συμφωνία ITER είναι δυνατό να λυθεί με συμφωνία όλων των Μερών, και με πρόβλεψη του αναγκαίου χρόνου απενεργοποίησης και των αναγκαίων πόρων παροπλισμού (άρθρο 24 παράγραφος 6 της συμφωνίας ITER). Η αποχώρηση από τη συμφωνία ITER Μέλους άλλου από το Μέρος υποδοχής είναι δυνατή μόνο μετά την παρέλευση των πρώτων δέκα ετών από την έναρξη ισχύος της. Η αποχώρηση δεν επηρεάζει τη συνεισφορά του αποχωρούντος στις δαπάνες κατασκευής των εγκαταστάσεων ITER (άρθρο 26 της συμφωνίας ITER).

26. Υπό τον όρο ομόφωνης σχετικής απόφασης του Συμβουλίου ITER, οποιοδήποτε κράτος ή διεθνής οργανισμός μπορεί να προσχωρήσει στη συμφωνία ITER (άρθρο 23 της συμφωνίας ITER), σύμφωνα με τους όρους που θα καθορίσει το Συμβούλιο ITER.

27. Το άρθρο 25 της συμφωνίας ITER προβλέπει τη διαμεσολάβηση ή άλλες διαδικασίες διευθέτησης διαφορών που συμφωνούν τα μέρη οποιασδήποτε διαφοράς.

28. Για να καταστεί δυνατή η έναρξη των δραστηριοτήτων επί του έργου ITER πριν από την επίσημη έναρξη ισχύος της συμφωνίας ITER, ο διακανονισμός για την προσωρινή εφαρμογή της συμφωνίας ITER[14] έχει προετοιμαστεί προς υπογραφή ταυτοχρόνως με τη συμφωνία ITER.

Δημοσιονομικές επιπτώσεις

29. Οι συνεισφορές της ΕΥΡΑΤΟΜ στον Οργανισμό ITER θα παρέχονται μέσω της κοινής επιχείρησης που πρόκειται να ιδρυθεί βάσει του τίτλου ΙΙ, κεφάλαιο V της συνθήκης ΕΥΡΑΤΟΜ. Οι δημοσιονομικές επιπτώσεις της σύναψης της συμφωνίας ITER θα ενσωματωθούν στην πρόταση απόφασης του Συμβουλίου περί ιδρύσεως της κοινής επιχείρησης[15].

Προτεινόμενη απόφαση

30. Προτείνεται

- βάσει του άρθρου 101 παράγραφος 2 της συνθήκης ΕΥΡΑΤΟΜ, να εκδώσει το Συμβούλιο τη συνημμένη απόφαση σχετικά με τη σύναψη, από την Επιτροπή, της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER, του διακανονισμού για την προσωρινή εφαρμογή της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER και της συμφωνίας περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη σύναψη, από την Επιτροπή, της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER, του διακανονισμού για την προσωρινή εφαρμογή της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER και της συμφωνίας περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως τη δεύτερη παράγραφο του άρθρου 101,

την απόφαση 2002/668/Ευρατόμ[16] του Συμβουλίου για το έκτο πρόγραμμα πλαίσιο δραστηριοτήτων πυρηνικής έρευνας και εκπαίδευσης της Ευρωπαϊκής Κοινότητας Ατομικής Ενέργειας (Ευρατόμ) που συμβάλλει επίσης στη δημιουργία του Ευρωπαϊκού Χώρου Έρευνας (2002-2006) και την απόφαση 2002/837/Ευρατόμ[17] του Συμβουλίου για τη θέσπιση ειδικού προγράμματος (Ευρατόμ) έρευνας και εκπαίδευσης στον τομέα της πυρηνικής ενέργειας (2002-2006),

την πρόταση της Επιτροπής,[18]

Εκτιμώντας τα εξής:

(1) Η Επιτροπή έχει διεξαγάγει, σύμφωνα με τις οδηγίες του Συμβουλίου της 16ης Νοεμβρίου 2000 όπως τροποποιήθηκαν με τις αποφάσεις του Συμβουλίου της 27ης Μαΐου 2002, της 26ης Νοεμβρίου 2003 και της 26ης Νοεμβρίου 2004, διαπραγματεύσεις με την κυβέρνηση της Λαϊκής Δημοκρατίας της Κίνας, την κυβέρνηση της Ιαπωνίας, την κυβέρνηση της Δημοκρατίας της Ινδίας, την κυβέρνηση της Δημοκρατίας της Κορέας, την κυβέρνηση της Ρωσικής Ομοσπονδίας και την κυβέρνηση των Ηνωμένων Πολιτειών της Αμερικής επί συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER και επί διακανονισμού για την προσωρινή εφαρμογή της συμφωνίας.

(2) Η Επιτροπή έχει διεξαγάγει, σύμφωνα με τις οδηγίες του Συμβουλίου, διαπραγματεύσεις με την κυβέρνηση της Λαϊκής Δημοκρατίας της Κίνας, την κυβέρνηση της Ιαπωνίας, την κυβέρνηση της Δημοκρατίας της Ινδίας, την κυβέρνηση της Δημοκρατίας της Κορέας και την κυβέρνηση της Ρωσικής Ομοσπονδίας επί σχετικής συμφωνίας περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER.

(3) Την 1η Απριλίου 2006, οι αντιπρόσωποι των επτά μερών των διαπραγματεύσεων ITER ενέκριναν την τελική έκθεση των διαπραγματεύσεων για την από κοινού υλοποίηση του έργου ITER, η οποία επιβεβαιώνει την ολοκλήρωση της διαδικασίας διαπραγμάτευσης, αναφέρεται στις δηλώσεις βούλησης κάθε μέρους να προχωρήσει στη σύναψη της συμφωνίας, και καταγράφει τις συνεννοήσεις στις οποίες κατέληξαν τα μέρη κατά την περάτωση των διαπραγματεύσεων και το σχέδιο διακανονισμού για την προσωρινή εφαρμογή της συμφωνίας. Με την ίδια ευκαιρία, η τελική έκθεση των διαπραγματεύσεων σχετικά με τη συμφωνία περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER εγκρίθηκε από τους αντιπροσώπους της ΕΥΡΑΤΟΜ, της κυβέρνησης της Λαϊκής Δημοκρατίας της Κίνας, της κυβέρνησης της Ιαπωνίας, της κυβέρνησης της Δημοκρατίας της Ινδίας, της κυβέρνησης της Δημοκρατίας της Κορέας και της κυβέρνησης της Ρωσικής Ομοσπονδίας.

(4) Κατά την υπουργική σύνοδο για τον ITER που πραγματοποιήθηκε στις 24 Μαΐου 2006 στις Βρυξέλλες, οι αντιπρόσωποι των επτά μερών των διαπραγματεύσεων ITER υπέγραψαν την κοινή δήλωση σχετικά με την υλοποίηση, με την οποία επιβεβαίωσαν την πρόθεσή τους να υλοποιήσουν από κοινού το έργο ITER και να εφαρμόσουν τα μνημόνια συνεννόησης που περιέχονται στην προαναφερόμενη τελική έκθεση των διαπραγματεύσεων για την από κοινού υλοποίηση του έργου ITER.

(5) Κατά την υπουργική σύνοδο για τον ITER που πραγματοποιήθηκε στις 24 Μαΐου 2006 στις Βρυξέλλες, οι αντιπρόσωποι των επτά μερών των διαπραγματεύσεων ITER υπέγραψαν κοινή δήλωση σχετικά με τα προνόμια και τις ασυλίες, με την οποία οι ΗΠΑ εκφράζουν την πρόθεσή τους να χορηγήσουν προνόμια και ασυλίες στον διεθνή οργανισμό ενέργειας σύντηξης ITER με σκοπό την από κοινού υλοποίηση του έργου ITER σύμφωνα με τον νόμο των ΗΠΑ περί των ασυλιών των διεθνών οργανισμών, και τα άλλα έξι μέρη των διαπραγματεύσεων εκφράζουν την πρόθεσή τους να χορηγήσουν προνόμια και ασυλίες στον Οργανισμό ITER σύμφωνα με τους όρους της συμφωνίας περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER.

(6) Η σύναψη, από την Επιτροπή, της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER, του διακανονισμού για την προσωρινή εφαρμογή της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER και της συμφωνίας περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER πρέπει να εγκριθεί,

ΑΠΟΦΑΣΙΖΕΙ:

Άρθρο 1

1. Εγκρίνεται η σύναψη από την Επιτροπή, για λογαριασμό και εξ ονόματος της Ευρωπαϊκής Κοινότητας Ατομικής Ενέργειας, της συμφωνίας μεταξύ της Ευρωπαϊκής Κοινότητας Ατομικής Ενέργειας, της κυβέρνησης της Λαϊκής Δημοκρατίας της Κίνας, της κυβέρνησης της Δημοκρατίας της Ινδίας, της κυβέρνησης της Ιαπωνίας, της κυβέρνησης της Δημοκρατίας της Κορέας, της κυβέρνησης της Ρωσικής Ομοσπονδίας και της κυβέρνησης των Ηνωμένων Πολιτειών της Αμερικής για την προσωρινή εφαρμογή της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER (συμφωνία ITER).

2. Το κείμενο του διακανονισμού για την προσωρινή εφαρμογή της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER επισυνάπτεται ως παράρτημα Ι στην παρούσα απόφαση.

Άρθρο 2

1. Εγκρίνεται η σύναψη από την Επιτροπή, για λογαριασμό και εξ ονόματος της Ευρωπαϊκής Κοινότητας Ατομικής Ενέργειας, του διακανονισμού μεταξύ της Ευρωπαϊκής Κοινότητας Ατομικής Ενέργειας, της κυβέρνησης της Λαϊκής Δημοκρατίας της Κίνας, της κυβέρνησης της Δημοκρατίας της Ινδίας, της κυβέρνησης της Ιαπωνίας, της κυβέρνησης της Δημοκρατίας της Κορέας, της κυβέρνησης της Ρωσικής Ομοσπονδίας και της κυβέρνησης των Ηνωμένων Πολιτειών της Αμερικής για την προσωρινή εφαρμογή της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER.

2. Το κείμενο του διακανονισμού για την προσωρινή εφαρμογή της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER επισυνάπτεται ως παράρτημα ΙΙ στην παρούσα απόφαση.

Άρθρο 3

1. Εγκρίνεται η σύναψη από την Επιτροπή, για λογαριασμό και εξ ονόματος της Ευρωπαϊκής Κοινότητας Ατομικής Ενέργειας, της συμφωνίας μεταξύ της Ευρωπαϊκής Κοινότητας Ατομικής Ενέργειας, της κυβέρνησης της Λαϊκής Δημοκρατίας της Κίνας, της κυβέρνησης της Δημοκρατίας της Ινδίας, της κυβέρνησης της Ιαπωνίας, της κυβέρνησης της Δημοκρατίας της Κορέας και της κυβέρνησης της Ρωσικής Ομοσπονδίας περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER.

2. Το κείμενο της συμφωνίας περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER επισυνάπτεται ως παράρτημα ΙΙΙ στην παρούσα απόφαση.

Βρυξέλλες,

Για το Συμβούλιο

Ο Πρόεδρος

Παράρτημα I του σχεδίου απόφασης του ΣυμβουλίουΤελικό σχέδιοΣυμφωνία για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του έργου ITER

Πίνακας περιεχομένων

Προοίμιο

Άρθρο 1 Ίδρυση του διεθνούς οργανισμού ενέργειας σύντηξης ITER

Άρθρο 2 Σκοπός του Οργανισμού ITER

Άρθρο 3 Καθήκοντα του Οργανισμού ITER

Άρθρο 4 Μέλη του Οργανισμού ITER

Άρθρο 5 Νομική προσωπικότητα

Άρθρο 6 Συμβούλιο

Άρθρο 7 Ο Γενικός Διευθυντής και το προσωπικό

Άρθρο 8 Πόροι του Οργανισμού ITER

Άρθρο 9 Κανονισμοί διαχείρισης των πόρων του έργου

Άρθρο 10 Πληροφορίες και πνευματική ιδιοκτησία

Άρθρο 11 Υποστήριξη στον τόπο εγκατάστασης

Άρθρο 12 Προνόμια και ασυλίες

Άρθρο 13 Επιτόπιες ομάδες

Άρθρο 14 Δημόσια υγεία, ασφάλεια, έκδοση αδειών και προστασία του περιβάλλοντος

Άρθρο 15 Ευθύνη

Άρθρο 16 Παροπλισμός

Άρθρο 17 Δημοσιονομικός έλεγχος

Άρθρο 18 Αξιολόγηση διαχείρισης

Άρθρο 19 Διεθνής συνεργασία

Άρθρο 20 Ειρηνικές χρήσεις και μη εξάπλωση

Άρθρο 21 Εφαρμογή ως προς την ΕΥΡΑΤΟΜ

Άρθρο 22 Έναρξη ισχύος

Άρθρο 23 Προσχώρηση

Άρθρο 24 Διάρκεια και λύση της συμφωνίας

Άρθρο 25 Διευθέτηση διαφορών

Άρθρο 26 Αποχώρηση

Άρθρο 27 Παραρτήματα

Άρθρο 28 Τροποποιήσεις

Άρθρο 29 Θεματοφύλακας

Προοίμιο

Η Ευρωπαϊκή Κοινότητα Ατομικής Ενέργειας (εφεξής “ΕΥΡΑΤΟΜ”), η κυβέρνηση της Λαϊκής Δημοκρατίας της Κίνας, η κυβέρνηση της Δημοκρατίας της Ινδίας, η κυβέρνηση της Ιαπωνίας, η κυβέρνηση της Δημοκρατίας της Κορέας, η κυβέρνηση της Ρωσικής Ομοσπονδίας και η κυβέρνηση των Ηνωμένων Πολιτειών της Αμερικής,

ΥΠΕΝΘΥΜΙΖΟΝΤΑΣ ότι η επιτυχής ολοκλήρωση της κατασκευαστικής μελέτης του ITER υπό την αιγίδα του Διεθνούς Οργανισμού Ατομικής Ενέργειας (εφεξής “ΔΟΑΕ”) έθεσε στη διάθεση των Μερών μια λεπτομερή, πλήρη και ολοκληρωμένη κατασκευαστική μελέτη μιας ερευνητικής εγκατάστασης με στόχο την επίδειξη του εφικτού της σύντηξης ως ενεργειακής πηγής·

ΥΠΟΓΡΑΜΜΙΖΟΝΤΑΣ τις μακροπρόθεσμες δυνατότητες της σύντηξης ως δυνάμει απεριόριστης, περιβαλλοντικά αποδεκτής και οικονομικά ανταγωνιστικής πηγής ενέργειας·

ΠΕΠΕΙΣΜΕΝΕΣ ότι το ITER αποτελεί το επόμενο σημαντικό βήμα προς την ανάπτυξη της ενέργειας σύντηξης και ότι σήμερα είναι η κατάλληλη στιγμή έναρξης της υλοποίησης του έργου ITER λαμβανομένης υπόψη της προόδου της έρευνας και ανάπτυξης στον τομέα της ενέργειας σύντηξης·

ΛΑΜΒΑΝΟΝΤΑΣ ΥΠΟΨΗ την κοινή δήλωση των αντιπροσώπων των μερών των διαπραγματεύσεων ITER, με την ευκαιρία της υπουργικής συνόδου για τον ITER που πραγματοποιήθηκε στις 28 Ιουνίου 2005 στη Μόσχα·

ΑΝΑΓΝΩΡΙΖΟΝΤΑΣ ότι κατά την παγκόσμια διάσκεψη κορυφής για την αειφόρο ανάπτυξη του 2002 έγινε έκκληση προς τις κυβερνήσεις να προωθήσουν την ενίσχυση της έρευνας και ανάπτυξης στον τομέα των ενεργειακών τεχνολογιών, συμπεριλαμβανομένων των ανανεώσιμων πηγών ενέργειας, της ενεργειακής απόδοσης και των προηγμένων ενεργειακών τεχνολογιών·

ΥΠΟΓΡΑΜΜΙΖΟΝΤΑΣ τη σημασία της από κοινού υλοποίησης του έργου ITER για την επίδειξη της επιστημονικής και τεχνολογικής εφικτότητας της ενέργειας σύντηξης για ειρηνικούς σκοπούς και για την τόνωση του ενδιαφέροντος των νέων γενεών για τη σύντηξη·

ΑΠΟΦΑΣΙΣΜΕΝΕΣ να επιδιωχθεί ο γενικός προγραμματικός στόχος του έργου ITER από τον διεθνή οργανισμό ενέργειας σύντηξης ITER μέσω ενός κοινού διεθνούς ερευνητικού προγράμματος οργανωμένου γύρω από επιστημονικούς και τεχνολογικούς στόχους, στην ανάπτυξη και εκτέλεση του οποίου θα συμμετέχουν κορυφαίοι ερευνητές προερχόμενοι από όλα τα Μέρη·

ΥΠΟΓΡΑΜΜΙΖΟΝΤΑΣ τη σημασία της ασφαλούς και αξιόπιστης κατασκευής, λειτουργίας, εκμετάλλευσης, απενεργοποίησης και παροπλισμού των εγκαταστάσεων ITER κατά τρόπο που να αποδεικνύει την ασφάλεια και να προάγει την κοινωνική αποδοχή της σύντηξης ως ενεργειακής πηγής·

ΕΠΙΒΕΒΑΙΩΝΟΝΤΑΣ τη σημασία μιας πραγματικής εταιρικής σχέσης κατά την υλοποίηση αυτού του μακροπρόθεσμου έργου μεγάλης κλίμακας για τους σκοπούς της έρευνας και της ανάπτυξης της ενέργειας σύντηξης·

ΑΝΑΓΝΩΡΙΖΟΝΤΑΣ ότι ενώ τα επιστημονικά και τεχνολογικά οφέλη θα κατανεμηθούν εξίσου μεταξύ των Μερών για τους σκοπούς της έρευνας επί της ενέργειας σύντηξης, τα άλλα οφέλη που συνδέονται με την υλοποίηση του έργου θα κατανεμηθούν σε ισότιμη βάση·

ΕΠΙΘΥΜΩΝΤΑΣ να συνεχίσουν την εποικοδομητική συνεργασία με τον ΔΟΑΕ σε αυτήν τους την προσπάθεια,

ΣΥΜΦΩΝΗΣΑΝ ΤΑ ΑΚΟΛΟΥΘΑ:

Άρθρο 1

Ίδρυση του διεθνούς οργανισμού ενέργειας σύντηξης ITER

1. Ιδρύεται ο διεθνής οργανισμός ενέργειας σύντηξης ITER (εφεξής “Οργανισμός ITER”).

2. Η έδρα του Οργανισμού ITER (εφεξής “έδρα”) βρίσκεται στη Γαλλία (St Paul-lez-Durance, Bouches-du-Rhône). Για τους σκοπούς της παρούσας συμφωνίας, η ΕΥΡΑΤΟΜ αναφέρεται ως το “Mέρος υποδοχής” και η Γαλλία ως το “κράτος υποδοχής”.

Άρθρο 2

Σκοπός του Οργανισμού ITER

Σκοπός του Οργανισμού ITER είναι να εξασφαλίζει και να προωθεί τη συνεργασία μεταξύ των μελών κατά την έννοια του άρθρου 4 (εφεξής “Mέλη”) στο έργο ITER, ένα διεθνές έργο που έχει στόχο να καταδείξει την επιστημονική και τεχνική εφικτότητα της ενέργειας σύντηξης για ειρηνικούς σκοπούς, ουσιαστικό στοιχείο του οποίου είναι να επιτευχθεί διαρκής ηλεκτροπαραγωγή από σύντηξη.

Άρθρο 3

Καθήκοντα του Οργανισμού ITER

1. Ο Οργανισμός ITER:

α) κατασκευάζει, θέτει σε λειτουργία, εκμεταλλεύεται και απενεργοποιεί τις εγκαταστάσεις ITER σύμφωνα με τους τεχνικούς στόχους και τη γενική μελέτη που περιέχονται στην τελική έκθεση των δραστηριοτήτων κατασκευαστικής μελέτης του ITER (ITER EDA, σειρά τεκμηρίωσης αριθ. 21) καθώς και στα συμπληρωματικά τεχνικά έγγραφα που ενδεχομένως εγκριθούν, εφόσον χρειαστεί, σύμφωνα με την παρούσα συμφωνία, και προνοεί για τον παροπλισμό των εγκαταστάσεων ITER·

β) ενθαρρύνει την εκμετάλλευση των εγκαταστάσεων ITER από τα εργαστήρια, τα άλλα ιδρύματα και το προσωπικό που συμμετέχουν στα προγράμματα έρευνας και ανάπτυξης της ενέργειας σύντηξης των Μελών·

γ) προάγει την κατανόηση και αποδοχή της ενέργειας σύντηξης από το κοινό· και

δ) αναλαμβάνει, σύμφωνα με την παρούσα συμφωνία, κάθε άλλη δραστηριότητα αναγκαία για την επίτευξη του σκοπού του.

2. Κατά την εκτέλεση των καθηκόντων του, ο Οργανισμός ITER δίνει ιδιαίτερη προσοχή στη διατήρηση καλών σχέσεων με τις τοπικές κοινωνίες.

Άρθρο 4

Μέλη του Οργανισμού ITER

Μέλη του Οργανισμού ITER είναι τα Μέρη της παρούσας συμφωνίας.

Άρθρο 5

Νομική προσωπικότητα

1. Ο Οργανισμός ITER έχει διεθνή νομική προσωπικότητα, συμπεριλαμβανομένης της ικανότητας να συνάπτει συμφωνίες με κράτη ή/και διεθνείς οργανισμούς.

2. Ο Οργανισμός ITER έχει νομική προσωπικότητα και απολαύει, στην επικράτεια εκάστου των Μελών, της απαιτούμενης νομικής ικανότητας, τουλάχιστον για:

α) να συνάπτει συμβάσεις·

β) να αποκτά, να κατέχει και να διαθέτει περιουσία·

γ) να αποκτά άδειες· και

δ) να είναι διάδικος.

Άρθρο 6

Συμβούλιο

1. Το Συμβούλιο είναι το κύριο όργανο του Οργανισμού ITER και απαρτίζεται από τους αντιπροσώπους των Μελών. Κάθε Μέλος διορίζει μέχρι και τέσσερις αντιπροσώπους στο Συμβούλιο.

2. Ο θεματοφύλακας που αναφέρεται στο άρθρο 29 (εφεξής “θεματοφύλακας”) συγκαλεί την πρώτη σύνοδο του Συμβουλίου το αργότερο τρεις μήνες μετά την έναρξη ισχύος της παρούσας συμφωνίας, υπό τον όρο ότι έχει παραλάβει από όλα τα Μέρη τις γνωστοποιήσεις που προβλέπονται στο άρθρο 12 παράγραφος 5.

3. Το Συμβούλιο εκλέγει, μεταξύ των μελών του, πρόεδρο και αντιπρόεδρο για μονοετή θητεία, η οποία δύναται να ανανεωθεί με επανεκλογή μέχρι και τρεις φορές και για μέγιστο χρονικό διάστημα τεσσάρων ετών.

4. Το Συμβούλιο θεσπίζει τον εσωτερικό κανονισμό του με ομοφωνία.

5. Το Συμβούλιο συνεδριάζει δύο φορές ετησίως, εκτός αν αποφασίσει διαφορετικά. Το Συμβούλιο δύναται να αποφασίσει τη σύγκληση έκτακτης συνόδου, εφόσον το ζητήσει οιοδήποτε Μέλος ή ο Γενικός Διευθυντής. Οι σύνοδοι του Συμβουλίου λαμβάνουν χώρα στην έδρα, εκτός αν το Συμβούλιο αποφασίσει διαφορετικά.

6. Κατά περίπτωση, το Συμβούλιο δύναται να αποφασίσει τη σύγκλιση συνόδου σε υπουργικό επίπεδο.

7. Το Συμβούλιο είναι υπεύθυνο, σύμφωνα με την παρούσα συμφωνία, για την προώθηση, τη γενική διεύθυνση και την εποπτεία των δραστηριοτήτων που αναπτύσσει ο Οργανισμός ITER προς εκπλήρωση του σκοπού του. Το Συμβούλιο δύναται να λαμβάνει αποφάσεις και να διατυπώνει συστάσεις επί οιουδήποτε ζητήματος, θέματος ή προβλήματος σύμφωνα με την παρούσα συμφωνία. Ειδικότερα, το Συμβούλιο:

α) αποφασίζει για τον διορισμό, την αντικατάσταση και την παράταση της θητείας του Γενικού Διευθυντή·

β) θεσπίζει και τροποποιεί εάν χρειάζεται, βάσει πρότασης του Γενικού Διευθυντή, τον κανονισμό υπηρεσιακής κατάστασης του προσωπικού και τους κανονισμούς διαχείρισης των πόρων του έργου του Οργανισμού ITER·

γ) αποφασίζει, βάσει πρότασης του Γενικού Διευθυντή, για τη βασική διαχειριστική δομή του Οργανισμού ITER και για την πληρότητα του προσωπικού·

δ) διορίζει τα ανώτερα στελέχη του προσωπικού, βάσει πρότασης του Γενικού Διευθυντή·

ε) διορίζει τα μέλη της επιτροπής δημοσιονομικού ελέγχου που προβλέπεται στο άρθρο 17·

στ) αποφασίζει, σύμφωνα με το άρθρο 18, σχετικά με την εντολή και τους όρους αξιολόγησης της διαχείρισης του Οργανισμού ITER και διορίζει αξιολογητή διαχείρισης για τον σκοπό αυτό·

ζ) αποφασίζει, βάσει πρότασης του Γενικού Διευθυντή, για τον συνολικό προϋπολογισμό των διαφόρων φάσεων του έργου ITER και για τα επιτρεπόμενα περιθώρια αναπροσαρμογής για τις ανάγκες των ετήσιων επικαιροποιήσεων που προβλέπονται στο στοιχείο ι), και εγκρίνει το αρχικό σχέδιο και τις εκτιμήσεις πόρων του έργου ITER που προβλέπονται στο άρθρο 9·

η) εγκρίνει τροποποιήσεις του επιμερισμού των συνολικών δαπανών·

θ) εγκρίνει, με τη συναίνεση των ενδιαφερόμενων Μελών, τροποποιήσεις της κατανομής των προμηθειών χωρίς να μεταβάλλει τον επιμερισμό των συνολικών δαπανών·

ι) εγκρίνει τις ετήσιες επικαιροποιήσεις του σχεδίου και των εκτιμήσεων πόρων του έργου ITER και, αντιστοίχως, εγκρίνει το ετήσιο πρόγραμμα και τον ετήσιο προϋπολογισμό του Οργανισμού ITER·

ια) εγκρίνει τους ετήσιους λογαριασμούς του Οργανισμού ITER·

ιβ) εγκρίνει τις ετήσιες εκθέσεις·

ιγ) εγκρίνει, εφόσον χρειάζεται, τα συμπληρωματικά τεχνικά έγγραφα που προβλέπονται στο άρθρο 3 παράγραφος 1 στοιχείο α)·

ιδ) συστήνει επικουρικά όργανα του Συμβουλίου εφόσον χρειάζεται·

ιε) εγκρίνει τη σύναψη συμφωνιών ή διακανονισμών διεθνούς συνεργασίας σύμφωνα με το άρθρο 19·

ιστ) λαμβάνει αποφάσεις για κτήση, πώληση και υποθήκευση γης και άλλων τίτλων εμπράγματης ιδιοκτησίας·

ιζ) θεσπίζει τους κανόνες που διέπουν τη διαχείριση των δικαιωμάτων πνευματικής ιδιοκτησίας και τη διάδοση των πληροφοριών, σύμφωνα με το άρθρο 10, βάσει πρότασης του Γενικού Διευθυντή·

ιη) εγκρίνει, βάσει πρότασης του Γενικού Διευθυντή, τους λεπτομερείς όρους συγκρότησης των επιτόπιων ομάδων, με τη συναίνεση των ενδιαφερόμενων Μελών, σύμφωνα με το άρθρο 13. Το Συμβούλιο εξετάζει περιοδικά τη διατήρηση των επιτόπιων ομάδων που έχουν συσταθεί·

ιθ) εγκρίνει, βάσει πρότασης του Γενικού Διευθυντή, τις συμφωνίες ή τους διακανονισμούς που διέπουν τις σχέσεις μεταξύ του Οργανισμού ITER και των Μελών ή των κρατών στην επικράτεια των οποίων βρίσκονται η έδρα και οι επιτόπιες ομάδες του Οργανισμού ITER·

κ) εγκρίνει, βάσει πρότασης του Γενικού Διευθυντή, τις προσπάθειες προώθησης της συνεργασίας μεταξύ των προγραμμάτων έρευνας σύντηξης των Μελών, καθώς και μεταξύ αυτών των προγραμμάτων και του Οργανισμού ITER·

κα) αποφασίζει ως προς την προσχώρηση κρατών ή διεθνών οργανισμών στην παρούσα συμφωνία σύμφωνα με το άρθρο 23·

κβ) συνιστά στα Μέρη, σύμφωνα με το άρθρο 28, τροποποιήσεις στην παρούσα συμφωνία·

κγ) αποφασίζει για τη σύναψη ή τη χορήγηση δανείων, για τη σύσταση ασφαλειών και εγγυήσεων και την παροχή εμπράγματης ασφάλειας για τον σκοπό αυτό·

κδ) αποφασίζει κατά πόσον θα προτείνει σε διεθνείς οργανισμούς ελέγχου των εξαγωγών να εξετάσουν για να συμπεριλάβουν στους καταλόγους ελέγχου τους, υλικά, εξοπλισμό και τεχνολογίες, και θεσπίζει πολιτική υποστήριξης των ειρηνικών χρήσεων και της μη εξάπλωσης σύμφωνα με το άρθρο 20·

κε) εγκρίνει τους διακανονισμούς αποζημίωσης που προβλέπονται στο άρθρο 15· και

κστ) αποφασίζει ως προς τις άρσεις ασυλίας σύμφωνα με το άρθρο 12 παράγραφος 3 και έχει κάθε άλλη εξουσία που μπορεί να αποδειχθεί απαραίτητη για την εκπλήρωση του σκοπού και την άσκηση των καθηκόντων του Οργανισμού ITER, η οποία συνάδει με την παρούσα συμφωνία.

8. Το Συμβούλιο αποφασίζει με ομοφωνία επί των ζητημάτων που αναφέρονται στα στοιχεία α), β), γ), ζ), η), ιε), κα), κβ), κγ), κδ), κε) και κστ) της παραγράφου 7, και επί του συστήματος στάθμισης των ψήφων που αναφέρεται στην παράγραφο 10.

9. Επί όλων των άλλων ζητημάτων πλην εκείνων που προβλέπονται στην παράγραφο 8, τα Μέλη καταβάλλουν κάθε δυνατή προσπάθεια ώστε να επιτύχουν συναίνεση. Εάν δεν επιτευχθεί συναίνεση, το Συμβούλιο αποφασίζει επί του εκάστοτε ζητήματος σύμφωνα με το σύστημα στάθμισης των ψήφων που προβλέπεται στην παράγραφο 10. Για αποφάσεις επί ζητημάτων που εμπίπτουν στο άρθρο 14 απαιτείται η σύμφωνη γνώμη του Mέρους υποδοχής.

10. Η στάθμιση των ψήφων των Μελών συναρτάται με τη συνεισφορά τους στον Οργανισμό ITER. Το σύστημα στάθμισης των ψήφων, το οποίο περιλαμβάνει τόσο την κατανομή των ψήφων όσο και τους κανόνες λήψης αποφάσεων, προσδιορίζεται στον εσωτερικό κανονισμό του Συμβουλίου.

Άρθρο 7

Ο Γενικός Διευθυντής και το προσωπικό

1. Ο Γενικός Διευθυντής είναι ο επικεφαλής εκτελεστικός αξιωματούχος και ο νόμιμος εκπρόσωπος του Οργανισμού ITER. Ο Γενικός Διευθυντής ενεργεί σύμφωνα με την παρούσα συμφωνία και με τις αποφάσεις του Συμβουλίου, και είναι υπεύθυνος έναντι του Συμβουλίου για την εκτέλεση των καθηκόντων του.

2. Ο Γενικός Διευθυντής επικουρείται από το προσωπικό. Το προσωπικό απαρτίζεται από τους υπαλλήλους που απασχολεί άμεσα ο Οργανισμός ITER και από αποσπασμένο προσωπικό προερχόμενο από τα Μέλη.

3. Ο Γενικός Διευθυντής διορίζεται για πενταετή θητεία. Η θητεία του Γενικού Διευθυντή δύναται να παραταθεί μία φορά για μέγιστη περίοδο πέντε ετών.

4. Ο Γενικός Διευθυντής λαμβάνει όλα τα αναγκαία μέτρα για τη διαχείριση του Οργανισμού ITER, την εκτέλεση των δραστηριοτήτων αυτού, την υλοποίηση των πολιτικών του και την εκπλήρωση του σκοπού του. Ειδικότερα, ο Γενικός Διευθυντής:

α) εκπονεί και υποβάλλει στο Συμβούλιο:

- τον συνολικό προϋπολογισμό των διαφόρων φάσεων του έργου ITER και τα επιτρεπόμενα περιθώρια αναπροσαρμογής·

- το σχέδιο και τις εκτιμήσεις πόρων του έργου ITER και τις ετήσιες επικαιροποιήσεις τους·

- τον ετήσιο προϋπολογισμό βάσει του εγκεκριμένου συνολικού προϋπολογισμού, συμπεριλαμβανομένων των ετήσιων συνεισφορών, καθώς και τους ετήσιους λογαριασμούς·

- προτάσεις ως προς τον διορισμό ανώτερων στελεχών και τη βασική διαχειριστική δομή του Οργανισμού ITER·

- τον κανονισμό υπηρεσιακής κατάστασης του προσωπικού·

- τους κανονισμούς διαχείρισης των πόρων του έργου · και

- τις ετήσιες εκθέσεις·

β) διορίζει, διευθύνει και επιβλέπει το προσωπικό·

γ) είναι υπεύθυνος για την ασφάλεια και αναλαμβάνει όλα τα αναγκαία οργανωτικά μέτρα για την τήρηση των νόμων και των κανονισμών που προβλέπονται στο άρθρο 14·

δ) αναλαμβάνει, όταν χρειάζεται από κοινού με το κράτος υποδοχής, να λάβει τις εγκρίσεις και άδειες που απαιτούνται για την κατασκευή, θέση σε λειτουργία και εκμετάλλευση των εγκαταστάσεων ITER·

ε) προωθεί τη συνεργασία μεταξύ των εγχώριων προγραμμάτων έρευνας σύντηξης των Μελών, καθώς και μεταξύ αυτών των προγραμμάτων και του Οργανισμού ITER·

στ) διασφαλίζει την ποιότητα και καταλληλότητα των κατασκευαστικών μερών και συστημάτων που προμηθεύονται στον Οργανισμό ITER·

ζ) υποβάλλει στο Συμβούλιο, εφόσον χρειάζεται, τα συμπληρωματικά τεχνικά έγγραφα που προβλέπονται στο άρθρο 3 παράγραφος 1 στοιχείο α)·

η) συνάπτει, υπό την επιφύλαξη προηγούμενης έγκρισης από το Συμβούλιο, συμφωνίες ή διακανονισμούς διεθνούς συνεργασίας σύμφωνα με το άρθρο 19 και επιτηρεί την εφαρμογή τους·

θ) οργανώνει τις συνόδους του Συμβουλίου·

ι) εφόσον ζητηθεί από το Συμβούλιο, βοηθεί τα επικουρικά όργανα του Συμβουλίου στην εκτέλεση των καθηκόντων τους· και

ια) παρακολουθεί και ελέγχει την εκτέλεση των ετήσιων προγραμμάτων σε ό,τι αφορά την τήρηση των χρονοδιαγραμμάτων, τα αποτελέσματα και την ποιότητα, και αποδέχεται την ολοκλήρωση των εργασιών.

5. Ο Γενικός Διευθυντής παρίσταται στις συνεδριάσεις του Συμβουλίου, εκτός αν το Συμβούλιο αποφασίσει διαφορετικά.

6. Υπό την επιφύλαξη του άρθρου 14, οι ευθύνες του Γενικού Διευθυντή και του προσωπικού έναντι του Οργανισμού ITER είναι αποκλειστικά διεθνούς χαρακτήρα. Κατά την άσκηση των καθηκόντων τους, δεν ζητούν ούτε δέχονται οδηγίες από καμία κυβέρνηση ή αρχή ξένη προς τον Οργανισμό ITER. Κάθε Μέλος σέβεται τον διεθνή χαρακτήρα των ευθυνών του Γενικού Διευθυντή και του προσωπικού, και δεν προσπαθεί να τους επηρεάσει κατά την άσκηση των καθηκόντων τους.

7. Το προσωπικό υποστηρίζει τον Γενικό Διευθυντή στην άσκηση των καθηκόντων του και υπάγεται στη διοικητική εξουσία του Γενικού Διευθυντή.

8. Ο Γενικός Διευθυντής διορίζει το προσωπικό σύμφωνα με τον κανονισμό υπηρεσιακής κατάστασης του προσωπικού.

9. Κάθε μέλος του προσωπικού διορίζεται για μέγιστη περίοδο πέντε ετών.

10. Το προσωπικό του Οργανισμού ITER απαρτίζεται από εξειδικευμένο επιστημονικό, τεχνικό και διοικητικό προσωπικό κατάλληλο για την εκτέλεση των δραστηριοτήτων του Οργανισμού ITER.

11. Τα μέλη του προσωπικού διορίζονται βάσει των προσόντων που διαθέτουν, λαμβάνοντας υπόψη την κατάλληλη κατανομή των θέσεων μεταξύ των Μελών σε σχέση με τις συνεισφορές τους.

12. Σύμφωνα με την παρούσα συμφωνία και τους συναφείς κανονισμούς, τα Μέλη δύνανται να αποσπούν προσωπικό και να στέλνουν επισκέπτες ερευνητές στον Οργανισμό ITER.

Άρθρο 8

Πόροι του Οργανισμού ITER

1. Οι πόροι του Οργανισμού ITER περιλαμβάνουν:

α) συνεισφορές σε είδος, όπως αυτές προβλέπονται στο έγγραφο “Εκτιμήσεις αξίας για τις φάσεις κατασκευής, λειτουργίας, απενεργοποίησης και παροπλισμού του ITER και μορφή των συνεισφορών των Μερών”, οι οποίες συμπεριλαμβάνουν· i) συγκεκριμένα κατασκευαστικά μέρη, στοιχεία εξοπλισμού, υλικά, και άλλα αγαθά και υπηρεσίες, σύμφωνα με τις συμπεφωνημένες τεχνικές προδιαγραφές και ii) αποσπασμένο προσωπικό από τα Μέλη·

β) χρηματοοικονομικές συνεισφορές των Μελών στον προϋπολογισμό του Οργανισμού ITER (εφεξής ‘συνεισφορές σε χρήμα’), όπως αυτές προβλέπονται στο έγγραφο “Εκτιμήσεις αξίας για τις φάσεις κατασκευής, λειτουργίας, απενεργοποίησης και παροπλισμού του ITER και μορφή των συνεισφορών των Μερών”·

γ) πρόσθετους πόρους που λαμβάνονται είτε σε χρήμα είτε σε είδος, εντός των ορίων και υπό τους όρους που εγκρίνει το Συμβούλιο.

2. Οι σχετικές συνεισφορές των Μελών κατά τη διάρκεια της παρούσας συμφωνίας είναι εκείνες που προβλέπονται στα έγγραφα “Εκτιμήσεις αξίας για τις φάσεις κατασκευής, λειτουργίας, απενεργοποίησης και παροπλισμού του ITER και μορφή των συνεισφορών των Μερών” και “Επιμερισμός των δαπανών για όλες τις φάσεις του έργου ITER”, και δύναται να επικαιροποιούνται με ομόφωνη απόφαση του Συμβουλίου.

3. Οι πόροι του Οργανισμού ITER χρησιμοποιούνται μόνο για την εκπλήρωση του σκοπού και την άσκηση των καθηκόντων του Οργανισμού ITER σύμφωνα με τα άρθρα 2 και 3.

4. Κάθε Μέλος διοχετεύει τις συνεισφορές του στον Οργανισμό ITER μέσω κατάλληλης νομικής οντότητας, αποκαλούμενης εφεξής “εγχώριος οργανισμός” αυτού του Μέλους, εκτός αν άλλως συμφωνηθεί από το Συμβούλιο. Δεν απαιτείται έγκριση του Συμβουλίου για τις συνεισφορές σε χρήμα που παρέχουν τα Μέλη απευθείας στον Οργανισμό ITER.

Άρθρο 9

Κανονισμοί διαχείρισης των πόρων του έργου

1. Σκοπός των κανονισμών διαχείρισης των πόρων του έργου είναι να διασφαλίσουν τη χρηστή δημοσιονομική διαχείριση του Οργανισμού ITER. Οι κανονισμοί αυτοί περιλαμβάνουν, μεταξύ άλλων, τους βασικούς κανόνες που διέπουν:

α) το οικονομικό έτος·

β) τη λογιστική μονάδα και το νόμισμα που χρησιμοποιεί ο Οργανισμός ITER για τη λογιστική, τον προϋπολογισμό και την αξιολόγηση των πόρων·

γ) την παρουσίαση και δομή του σχεδίου και των εκτιμήσεων πόρων του έργου ITER·

δ) τη διαδικασία εκπόνησης και έγκρισης του ετήσιου προϋπολογισμού, την εκτέλεση του ετήσιου προϋπολογισμού και τον εσωτερικό δημοσιονομικό έλεγχο·

ε) τις συνεισφορές των Μελών·

στ) την ανάθεση συμβάσεων·

ζ) τη διαχείριση των συνεισφορών· και

η) τη διαχείριση του ταμείου παροπλισμού.

2. Ο Γενικός Διευθυντής εκπονεί κάθε έτος, και υποβάλλει στο Συμβούλιο, επικαιροποιημένη έκδοση του σχεδίου και των εκτιμήσεων πόρων του έργου ITER.

3. Το σχέδιο του έργου ITER διευκρινίζει το σχέδιο εκτέλεσης όλων των καθηκόντων του Οργανισμού ITER και καλύπτει όλη τη διάρκεια της παρούσας συμφωνίας. Στο σχέδιο του έργου ITER:

α) σκιαγραφείται ένα συνολικό σχέδιο, το οποίο συμπεριλαμβάνει το χρονοδιάγραμμα και τα κύρια στάδια της εκπλήρωσης του σκοπού του Οργανισμού ITER, και συνοψίζεται η πορεία του έργου ITER σε σχέση με το συνολικό σχέδιο·

β) εκτίθενται οι ειδικοί στόχοι και χρονοδιαγράμματα του προγράμματος δραστηριοτήτων του Οργανισμού ITER για τα επόμενα πέντε έτη ή για την περίοδο κατασκευής, αν η τελευταία υπερβεί την πενταετία· και

γ) περιέχονται κατάλληλες παρατηρήσεις, και ιδίως εκτίμηση των κινδύνων που συνδέονται με το έργο ITER και περιγραφή μέτρων αποτροπής ή μετριασμού των κινδύνων αυτών.

4. Οι εκτιμήσεις πόρων του έργου ITER παρέχουν πλήρη ανάλυση των πόρων που έχουν ήδη δαπανηθεί και των πόρων που θα χρειαστούν στο μέλλον για την υλοποίηση του σχεδίου του έργου ITER, καθώς και των σχεδίων πρόσληψης των πόρων.

Άρθρο 10

Πληροφορίες και πνευματική ιδιοκτησία

1. Υπό την επιφύλαξη της παρούσας συμφωνίας και του παραρτήματος περί των πληροφοριών και της πνευματικής ιδιοκτησίας, ο Οργανισμός ITER και τα Μέλη υποστηρίζουν την ευρύτερη δυνατή και ενδεδειγμένη διάδοση των πληροφοριών και της πνευματικής ιδιοκτησίας που παράγουν κατά την εκτέλεση της παρούσας συμφωνίας. Οι διατάξεις του παρόντος άρθρου και του παραρτήματος περί των πληροφοριών και της πνευματικής ιδιοκτησίας εφαρμόζονται ισότιμα και άνευ διακρίσεων για όλα τα Μέλη και τον Οργανισμό ITER.

2. Κατά την εκτέλεση των δραστηριοτήτων του, ο Οργανισμός ITER μεριμνά ώστε τα επιστημονικά αποτελέσματα να δημοσιεύονται ή να δημοσιοποιούνται ευρέως με άλλους τρόπους, μετά την παρέλευση εύλογου χρονικού διαστήματος ώστε να έχει εξασφαλισθεί η κατάλληλη προστασία τους. Τα τυχόν δικαιώματα δημιουργού επί εργασιών βασιζόμενων σε αυτά τα αποτελέσματα ανήκουν κατά κυριότητα στον Οργανισμό ITER εκτός αν άλλως προβλέπεται σε επιμέρους διατάξεις της παρούσας συμφωνίας και του παραρτήματος περί των πληροφοριών και της πνευματικής ιδιοκτησίας.

3. Κατά την ανάθεση συμβάσεων για την εκτέλεση εργασιών κατ'εφαρμογήν της παρούσας συμφωνίας, ο Οργανισμός ITER και τα Μέλη συμπεριλαμβάνουν στις συμβάσεις αυτές διατάξεις σχετικές με τη πνευματική ιδιοκτησία που ενδεχομένως προκύψει από την εκτέλεση των συμβάσεων. Οι διατάξεις αυτές διευκρινίζουν, μεταξύ άλλων, τα δικαιώματα πρόσβασης στην ούτως παραγόμενη πνευματική ιδιοκτησία, καθώς και τα δικαιώματα κοινολόγησης και χρησιμοποίησής της, και συνάδουν με τις διατάξεις της παρούσας συμφωνίας και του παραρτήματος περί των πληροφοριών και της πνευματικής ιδιοκτησίας.

4. Για τη πνευματική ιδιοκτησία που παράγεται ή ενσωματώνεται κατ'εφαρμογήν της παρούσας συμφωνίας εφαρμόζονται οι διατάξεις του παραρτήματος περί των πληροφοριών και της πνευματικής ιδιοκτησίας.

Άρθρο 11

Υποστήριξη στον τόπο εγκατάστασης

1. Το Μέρος υποδοχής διασφαλίζει – το ίδιο ή με ανάθεση – και θέτει στη διάθεση του Οργανισμού ITER την απαιτούμενη υποστήριξη στον τόπο εγκατάστασης για την εκτέλεση του έργου ITER, σύμφωνα με τις διατάξεις και υπό τους όρους που συνοψίζονται στο παράρτημα σχετικά με την υποστήριξη στον τόπο εγκατάστασης. Το Μέρος υποδοχής δύναται να αναθέσει σε μια οντότητα να ενεργεί εξ ονόματός του για τον σκοπό αυτό. Η ανάθεση αυτή δεν επηρεάζει τις υποχρεώσεις που έχει το Μέρος υποδοχής δυνάμει του παρόντος άρθρου.

2. Υπό την επιφύλαξη της έγκρισης του Συμβουλίου, οι λεπτομερείς όροι και διαδικασίες της συνεργασίας μεταξύ του Οργανισμού ITER και του Μέρους υποδοχής ή της ορισθείσας από αυτό οντότητας, για τις ανάγκες της εν λόγω υποστήριξης, καλύπτονται από συμφωνία υποστήριξης στον τόπο εγκατάστασης η οποία συνάπτεται μεταξύ τους.

Άρθρο 12

Προνόμια και ασυλίες

1. Ο Οργανισμός ITER, καθώς και τα ακίνητα και κινητά περιουσιακά του στοιχεία, απολαύουν στην επικράτεια κάθε Μέλους των προνομίων και ασυλιών που είναι αναγκαία για την άσκηση των καθηκόντων του.

2. Ο Γενικός Διευθυντής και το προσωπικό του Οργανισμού ITER, οι αντιπρόσωποι των Mελών στο Συμβούλιο και στα επικουρικά όργανα, καθώς και οι αναπληρωτές και εμπειρογνώμονές τους, απολαύουν στην επικράτεια κάθε Μέλους των προνομίων και ασυλιών που είναι αναγκαία για την άσκηση των καθηκόντων τους σε σχέση με τον Οργανισμό ITER.

3. Οι ασυλίες στις οποίες αναφέρονται οι παράγραφοι 1 και 2 αίρονται σε όλες τις περιπτώσεις στις οποίες η αρμόδια για την άρση της ασυλίας αρχή θεωρεί ότι η ασυλία παρεμποδίζει το έργο της δικαιοσύνης και ότι η άρση της δεν θίγει τους σκοπούς για τους οποίους χορηγήθηκε και όταν, προκειμένου για τον Οργανισμό ITER, τον Γενικό Διευθυντή και το προσωπικό, το Συμβούλιο αποφασίζει ότι η εν λόγω άρση δεν είναι αντίθετη προς τα συμφέροντα του Οργανισμού ITER και των Μελών του.

4. Τα προνόμια και οι ασυλίες που χορηγούνται σύμφωνα με την παρούσα συμφωνία δεν μειώνουν ούτε επηρεάζουν την υποχρέωση του Οργανισμού ITER, του Γενικού Διευθυντή ή του προσωπικού να συμμορφώνονται με τους νόμους και τους κανονισμούς που αναφέρονται στο άρθρο 14.

5. Κάθε Μέρος γνωστοποιεί εγγράφως στον θεματοφύλακα τη θέση σε ισχύ από το ίδιο των παραγράφων 1 και 2.

6. Ο θεματοφύλακας ενημερώνει τα Μέρη όταν έχει παραλάβει από όλα τα Μέρη γνωστοποιήσεις σύμφωνα με την παράγραφο 5.

7. Μεταξύ του Οργανισμού ITER και του κράτους υποδοχής συνάπτεται συμφωνία σχετικά με την έδρα.

Άρθρο 13

Επιτόπιες ομάδες

Κάθε Μέλος φιλοξενεί μια επιτόπια ομάδα την οποία συγκροτεί και διαχειρίζεται ο Οργανισμός ITER για τις ανάγκες άσκησης των καθηκόντων του Οργανισμού ITER και εκπλήρωσης του σκοπού του. Μεταξύ του Οργανισμού ITER και κάθε Μέλους συνάπτεται συμφωνία σχετικά με την επιτόπια ομάδα.

Άρθρο 14

Δημόσια υγεία, ασφάλεια, έκδοση αδειών και προστασία του περιβάλλοντος

Ο Οργανισμός ITER τηρεί τους εθνικούς νόμους και κανονισμούς του κράτους υποδοχής που ισχύουν στους τομείς της δημόσιας και επαγγελματικής υγείας και ασφάλειας, της πυρηνικής ασφάλειας, της ακτινοπροστασίας, της έκδοσης αδειών, των πυρηνικών υλικών, της προστασίας του περιβάλλοντος και της προστασίας από κακόβουλες ενέργειες.

Άρθρο 15

Ευθύνη

1. Η συμβατική ευθύνη του Οργανισμού ITER διέπεται από τις σχετικές συμβατικές διατάξεις, οι οποίες ερμηνεύονται σύμφωνα με το εφαρμοστέο στη σύμβαση δίκαιο.

2. Στην περίπτωση εξωσυμβατικής ευθύνης, ο Οργανισμός ITER αποζημιώνει δεόντως ή επανορθώνει αλλιώς για οιαδήποτε βλάβη έχει προκαλέσει, στον βαθμό κατά τον οποίο ο Οργανισμός ITER υπέχει εκ του νόμου ευθύνη βάσει του σχετικού δικαίου, οι δε όροι της αποζημίωσης πρέπει να εγκρίνονται από το Συμβούλιο. Η παρούσα παράγραφος δεν πρέπει να ερμηνεύεται ως αποποίηση ασυλίας εκ μέρους του Οργανισμού ITER.

3. Κάθε πληρωμή που καταβάλλει ο Οργανισμός ITER ως αποζημίωση βάσει της ευθύνης που προβλέπεται στις παραγράφους 1 και 2, όπως και κάθε έξοδο ή δαπάνη που πραγματοποιείται σε σχέση με αυτή, θεωρείται ‘επιχειρησιακή δαπάνη’ όπως αυτή ορίζεται στους κανονισμούς διαχείρισης των πόρων του έργου.

4. Σε περίπτωση που οι δαπάνες αποζημίωσης για βλάβες που προβλέπονται στην παράγραφο 2 υπερβαίνουν τα κονδύλια που διαθέτει ο Οργανισμός ITER από τον ετήσιο προϋπολογισμό λειτουργίας ή/και μέσω ασφαλίσεων, τα Μέλη διαβουλεύονται, μέσω του Συμβουλίου, επιδιώκοντας αύξηση του συνολικού προϋπολογισμού με ομόφωνη απόφαση του Συμβουλίου σύμφωνα με το άρθρο 6 παράγραφος 8, ώστε ο Οργανισμός ITER να αντεπεξέλθει στις δαπάνες αποζημίωσης.

5. Η ιδιότητα του Μέλους του Οργανισμού ITER δεν συνεπάγεται ευθύνη των Μελών για πράξεις, παραλείψεις ή υποχρεώσεις του Οργανισμού ITER.

6. Καμία διάταξη της παρούσας συμφωνίας δεν θίγει την ασυλία της οποίας απολαύουν τα Μέλη στην επικράτεια άλλων κρατών ή στην επικράτειά τους ούτε ερμηνεύεται ως αποποίηση της ασυλίας αυτής.

Άρθρο 16

Παροπλισμός

1. Κατά την περίοδο εκμετάλλευσης του ITER, ο Οργανισμός ITER ιδρύει ένα ταμείο (εφεξής “Ταμείο”) προνοώντας για τον παροπλισμό των εγκαταστάσεων ITER. Οι όροι ίδρυσης του Ταμείου, η εκτίμηση και ενημέρωση των πόρων του, οι όροι τροποποίησής του και μεταβίβασής του στο κράτος υποδοχής καθορίζονται στους κανονισμούς διαχείρισης των πόρων του έργου που προβλέπονται στο άρθρο 9.

2. Μετά την τελική φάση πειραματικής εκμετάλλευσης του ITER, και εντός πενταετίας ή μικρότερου χρονικού διαστήματος εφόσον αυτό συμφωνηθεί με το κράτος υποδοχής, ο Οργανισμός ITER διαμορφώνει στις εγκαταστάσεις ITER τις συνθήκες που θα συμφωνήσουν από κοινού, με δυνατότητα αναπροσαρμογής αν χρειαστεί, ο Οργανισμός ITER και το κράτος υποδοχής, και στη συνέχεια ο Οργανισμός ITER παραδίδει στο κράτος υποδοχής το Ταμείο και τις εγκαταστάσεις ITER για παροπλισμό.

3. Μετά την παραλαβή του Ταμείου και των εγκαταστάσεων ITER από το κράτος υποδοχής, ο Οργανισμός ITER δεν φέρει καμία ευθύνη ή υπαιτιότητα για τις εγκαταστάσεις ITER, εκτός αν άλλως συμφωνηθεί μεταξύ του Οργανισμού ITER και του κράτους υποδοχής.

4. Τα αντίστοιχα δικαιώματα και υποχρεώσεις του Οργανισμού ITER και του κράτους υποδοχής και οι λεπτομέρειες της συνεργασίας τους σε ό,τι αφορά τον παροπλισμό καθορίζονται στη συμφωνία σχετικά με την έδρα που προβλέπεται στο άρθρο 12, στο πλαίσιο της οποίας ο Οργανισμός ITER και το κράτος υποδοχής συμφωνούν, μεταξύ άλλων, ότι:

α) μετά την παράδοση των εγκαταστάσεων ITER, το κράτος υποδοχής εξακολουθεί να δεσμεύεται από τις διατάξεις του άρθρου 20· και

β) το κράτος υποδοχής υποβάλλει σε όλα τα Μέλη που έχουν συνεισφέρει στο Ταμείο τακτικές εκθέσεις σχετικά με την πορεία του παροπλισμού και τις διαδικασίες και τεχνολογίες που έχουν χρησιμοποιηθεί ή παραχθεί για τις ανάγκες του παροπλισμού.

Άρθρο 17

Δημοσιονομικός έλεγχος

1. Συστήνεται επιτροπή δημοσιονομικού ελέγχου (εφεξής “επιτροπή”) η οποία διενεργεί τον λογιστικό έλεγχο των ετήσιων λογαριασμών του Οργανισμού ITER σύμφωνα με το παρόν άρθρο και τους κανονισμούς διαχείρισης των πόρων του έργου.

2. Κάθε Μέλος εκπροσωπείται στην επιτροπή από έναν αντιπρόσωπο. Τα μέλη της επιτροπής διορίζονται από το Συμβούλιο κατόπιν εισηγήσεως των αντίστοιχων Μελών για μια τριετία, με δυνατότητα ανανέωσης για μια ακόμη τριετία. Το Συμβούλιο διορίζει, μεταξύ των μελών της επιτροπής, τον πρόεδρο αυτής για διετή θητεία.

3. Τα μέλη της επιτροπής είναι ανεξάρτητα και δεν ζητούν ούτε δέχονται οδηγίες από κανένα Μέλος ή άλλο πρόσωπο και αναφέρονται μόνο στο Συμβούλιο.

4. Στόχος του λογιστικού ελέγχου είναι:

α) να διαπιστωθεί εάν όλα τα έσοδα και οι δαπάνες έγιναν κατά τρόπο ορθό και νόμιμο και εάν έχουν λογιστικώς καταγραφεί·

β) να διαπιστωθεί κατά πόσον ήταν χρηστή η χρηματοοικονομική διαχείριση·

γ) να εκδοθεί δήλωση αξιοπιστίας βεβαιούσα την ακρίβεια των ετήσιων λογαριασμών και τη νομιμότητα και κανονικότητα των σχετικών συναλλαγών·

δ) να διαπιστωθεί κατά πόσον οι δαπάνες είναι σύμφωνες με τον προϋπολογισμό· και

ε) να εξετασθεί κάθε ζήτημα που θα μπορούσε να έχει δημοσιονομικές επιπτώσεις στον Οργανισμό ITER.

5. Ο λογιστικός έλεγχος βασίζεται σε αναγνωρισμένες διεθνείς αρχές και πρότυπα λογιστικής.

Άρθρο 18

Αξιολόγηση διαχείρισης

1. Ανά διετία, το Συμβούλιο διορίζει ανεξάρτητο αξιολογητή διαχείρισης, ο οποίος αξιολογεί τη διαχείριση των δραστηριοτήτων του Οργανισμού ITER. Το εύρος της αξιολόγησης αποφασίζεται από το Συμβούλιο.

2. Ο Γενικός Διευθυντής δύναται επίσης να ζητήσει τη διενέργεια τέτοιων αξιολογήσεων κατόπιν διαβούλευσης με το Συμβούλιο.

3. Ο αξιολογητής διαχείρισης είναι ανεξάρτητος και δεν ζητεί ούτε δέχεται οδηγίες από κανένα Μέλος ή άλλο πρόσωπο και αναφέρεται μόνο στο Συμβούλιο.

4. Σκοπός της αξιολόγησης είναι να εξακριβώνεται κατά πόσον η διαχείριση του Οργανισμού ITER ήταν χρηστή, ειδικότερα όσον αφορά την αποτελεσματικότητα και αποδοτικότητα της διαχείρισης από την άποψη της κλίμακας του προσωπικού του.

5. Η αξιολόγηση βασίζεται στα αρχεία του Οργανισμού ITER. Στον αξιολογητή διαχείρισης παρέχεται δυνατότητα πλήρους πρόσβασης στο προσωπικό, τα βιβλία και αρχεία που ο ίδιος κρίνει απαραίτητα για τον σκοπό αυτό.

6. Ο Οργανισμός ITER μεριμνά ώστε ο αξιολογητής διαχείρισης να τηρεί τις απαιτήσεις του Οργανισμού όσον αφορά τον χειρισμό ευαίσθητων ή/και εμπορικά εμπιστευτικών πληροφοριών, και ιδίως την τακτική του Οργανισμού αναφορικά με τη πνευματική ιδιοκτησία, τις ειρηνικές χρήσεις και τη μη εξάπλωση.

Άρθρο 19

Διεθνής συνεργασία

Στο πλαίσιο της παρούσας συμφωνίας, και βάσει ομόφωνης απόφασης του Συμβουλίου, ο Οργανισμός ITER δύναται, για την εκπλήρωση του σκοπού του, να συνεργάζεται με άλλους διεθνείς οργανισμούς και ιδρύματα, μη Μέρη, καθώς και οργανισμούς και ιδρύματα μη Μερών, και να συνάπτει μαζί τους συμφωνίες ή διακανονισμούς για τον σκοπό αυτό. Οι λεπτομερείς όροι της εκάστοτε συνεργασίας καθορίζονται από το Συμβούλιο για κάθε περίπτωση χωριστά.

Άρθρο 20

Ειρηνικές χρήσεις και μη εξάπλωση

1. Ο Οργανισμός ITER και τα Μέλη χρησιμοποιούν κάθε υλικό, εξοπλισμό ή τεχνολογία που παράγεται ή παραλαμβάνεται δυνάμει της παρούσας συμφωνίας αποκλειστικά και μόνο για ειρηνικούς σκοπούς. Τίποτα στην παρούσα παράγραφο δεν επιδέχεται την ερμηνεία ότι θίγει τα δικαιώματα των Μελών να χρησιμοποιούν υλικά, εξοπλισμό ή τεχνολογίες που έχουν αποκτήσει ή αναπτύξει τα ίδια εκτός πλαισίου της παρούσας συμφωνίας για δικούς τους σκοπούς.

2. Υλικά, εξοπλισμός ή τεχνολογίες που παραλαμβάνονται ή παράγονται δυνάμει της παρούσας συμφωνίας από τον Οργανισμό ITER και τα Μέλη δεν μεταβιβάζονται σε τρίτους με σκοπό να χρησιμοποιηθούν για την κατασκευή ή απόκτηση με άλλα μέσα πυρηνικών όπλων ή άλλων πυρηνικών εκρηκτικών διατάξεων ή για μη ειρηνικούς σκοπούς.

3. Ο Οργανισμός ITER και τα Μέλη λαμβάνουν τα ενδεδειγμένα μέτρα για την εφαρμογή του παρόντος άρθρου με αποτελεσματικότητα και διαφάνεια. Για τον σκοπό αυτό, το Συμβούλιο διατηρεί επαφές με τα κατάλληλα διεθνή φόρα και υιοθετεί πολιτική υποστήριξης των ειρηνικών χρήσεων και της μη εξάπλωσης.

4. Για να υποστηριχθεί η επιτυχία του έργου ITER και της πολιτικής της μη εξάπλωσης, τα Μέρη συμφωνούν να προβαίνουν σε μεταξύ τους διαβουλεύσεις για κάθε ζήτημα που έχει σχέση με την εφαρμογή του παρόντος άρθρου.

5. Καμία διάταξη της παρούσας συμφωνίας δεν επιβάλλει στα Μέλη να μεταφέρουν υλικά, εξοπλισμό ή τεχνολογίες κατά παράβαση των εθνικών συστημάτων ελέγχου των εξαγωγών ή των σχετικών νόμων και κανονισμών.

6. Καμία διάταξη της παρούσας συμφωνίας δεν θίγει τα δικαιώματα και τις υποχρεώσεις των Μερών που απορρέουν από άλλες διεθνείς συμφωνίες για τη μη εξάπλωση των πυρηνικών όπλων ή άλλων πυρηνικών εκρηκτικών διατάξεων.

Άρθρο 21

Εφαρμογή ως προς την ΕΥΡΑΤΟΜ

Σύμφωνα με τη συνθήκη για την ίδρυση της ΕΥΡΑΤΟΜ, η παρούσα συμφωνία εφαρμόζεται στα εδάφη στα οποία εφαρμόζεται η συνθήκη αυτή. Σύμφωνα με τη συνθήκη ΕΥΡΑΤΟΜ και άλλες συναφείς συμφωνίες, η παρούσα συμφωνία εφαρμόζεται επίσης στη Δημοκρατία της Βουλγαρίας, τη Δημοκρατία της Ρουμανίας και την Ελβετική Συνομοσπονδία, οι οποίες συμμετέχουν στο πρόγραμμα σύντηξης της ΕΥΡΑΤΟΜ ως πλήρως συνδεδεμένα τρίτα κράτη.

Άρθρο 22

Έναρξη ισχύος

1. Η παρούσα συμφωνία υπόκειται σε κύρωση, αποδοχή ή έγκριση σύμφωνα με τις διαδικασίες κάθε υπογράφοντος μέρους.

2. Η παρούσα συμφωνία αρχίζει να ισχύει τριάντα ημέρες μετά την κατάθεση των πράξεων κύρωσης, αποδοχής ή έγκρισής της από τη Λαϊκή Δημοκρατία της Κίνας, την ΕΥΡΑΤΟΜ, τη Δημοκρατία της Ινδίας, την Ιαπωνία, τη Δημοκρατία της Κορέας, τη Ρωσική Ομοσπονδία και τις Ηνωμένες Πολιτείες της Αμερικής.

3. Σε περίπτωση που η παρούσα συμφωνία δεν τεθεί σε ισχύ εντός ενός έτους από την υπογραφή της, ο θεματοφύλακας συγκαλεί συνεδρίαση των υπογραφόντων με σκοπό να αποφασιστούν τα μέτρα που πρέπει να ληφθούν ώστε να διευκολυνθεί η έναρξη ισχύος της συμφωνίας.

Άρθρο 23

Προσχώρηση

1. Μετά την έναρξη ισχύος της παρούσας συμφωνίας, οιοδήποτε κράτος ή διεθνής οργανισμός δύναται να προσχωρήσει και να καταστεί Μέρος της παρούσας συμφωνίας κατόπιν ομόφωνης απόφασης του Συμβουλίου.

2. Κάθε κράτος ή διεθνής οργανισμός που επιθυμεί να προσχωρήσει στην παρούσα συμφωνία υποβάλλει σχετικό αίτημα στον Γενικό Διευθυντή, ο οποίος ενημερώνει σχετικά τα Μέλη τουλάχιστον έξι μήνες πριν το αίτημα αυτό υποβληθεί στο Συμβούλιο προς λήψη απόφασης.

3. Το Συμβούλιο καθορίζει τους όρους προσχώρησης κάθε κράτους ή διεθνούς οργανισμού.

4. Η προσχώρηση κράτους ή διεθνούς οργανισμού στην παρούσα συμφωνία παράγει αποτελέσματα 30 ημέρες μετά την παραλαβή από τον θεματοφύλακα της πράξης προσχώρησης και της γνωστοποίησης που προβλέπεται στο άρθρο 12 παράγραφος 5.

Άρθρο 24

Διάρκεια και λύση της συμφωνίας

1. Η παρούσα συμφωνία έχει αρχική διάρκεια 35 ετών. Κατά την τελευταία πενταετία αυτής της περιόδου, ή επί μικρότερο χρονικό διάστημα εφόσον αυτό συμφωνηθεί με το κράτος υποδοχής, πραγματοποιείται η απενεργοποίηση των εγκαταστάσεων ITER.

2. Τουλάχιστον οκτώ έτη πριν από τη λήξη της ισχύος της παρούσας συμφωνίας, το Συμβούλιο συγκροτεί ειδική επιτροπή της οποίας προεδρεύει ο Γενικός Διευθυντής και η οποία γνωμοδοτεί ως προς τη σκοπιμότητα παράτασης της παρούσας συμφωνίας, λαμβανομένης υπόψη της προόδου του έργου ITER. Η ειδική επιτροπή αξιολογεί την τεχνική και επιστημονική κατάσταση των εγκαταστάσεων ITER και τους λόγους ενδεχόμενης παράτασης της παρούσας συμφωνίας και, πριν να συστήσει μια τέτοια παράταση, τις δημοσιονομικές πτυχές από πλευράς απαιτούμενου προϋπολογισμού και επιπτώσεων στις δαπάνες απενεργοποίησης και παροπλισμού. Η ειδική επιτροπή υποβάλλει την έκθεσή της στο Συμβούλιο εντός έτους από τη συγκρότησή της.

3. Βάσει της έκθεσης αυτής, το Συμβούλιο αποφασίζει με ομοφωνία την παράταση ή όχι της διάρκειας της παρούσας συμφωνίας, τουλάχιστον έξι έτη πριν από τη λήξη της ισχύος αυτής.

4. Το Συμβούλιο δεν επιτρέπεται να παρατείνει τη διάρκεια την παρούσας συμφωνίας κατά άνω των δέκα ετών συνολικά, ούτε επιτρέπεται να παρατείνει τη διάρκεια της παρούσας συμφωνίας εάν η παράταση αυτή αλλοιώνει τη φύση των δραστηριοτήτων του Οργανισμού ITER ή το πλαίσιο της χρηματοοικονομικής συνεισφοράς των Μελών.

5. Τουλάχιστον έξι έτη πριν από τη λήξη ισχύος της παρούσας συμφωνίας, το Συμβούλιο επιβεβαιώνει την προβλεπόμενη λήξη της παρούσας συμφωνίας και αποφασίζει τους διακανονισμούς για τη φάση απενεργοποίησης και για τη διάλυση του Οργανισμού ITER.

6. Η παρούσα συμφωνία δύναται να λυθεί με συμφωνία όλων των Μερών, και με πρόβλεψη του αναγκαίου χρόνου απενεργοποίησης και των αναγκαίων πόρων παροπλισμού.

Άρθρο 25

Διευθέτηση διαφορών

1. Κάθε διαφορά η οποία ανακύπτει μεταξύ των Μερών ή μεταξύ ενός ή περισσότερων Μερών και του Οργανισμού ITER, και απορρέει από την παρούσα συμφωνία ή είναι συναφής με αυτήν, διευθετείται μέσω διαβουλεύσεων, διαμεσολάβησης ή άλλων διαδικασιών που θα συμφωνηθούν, όπως η διαιτησία. Τα ενδιαφερόμενα μέρη συνεδριάζουν για να εξετάσουν τη φύση της διαφοράς ώστε να καταλήξουν σε ταχεία επίλυσή της.

2. Εάν τα ενδιαφερόμενα μέρη δεν καταλήξουν σε επίλυση της διαφοράς τους μέσω διαβουλεύσεων, οιοδήποτε εξ αυτών δύναται να ζητήσει από τον πρόεδρο του Συμβουλίου (ή αν ο πρόεδρος έχει εκλεγεί από Μέλος που είναι μέρος της διαφοράς, από μέλος του Συμβουλίου που αντιπροσωπεύει Μέλος που δεν είναι μέρος της διαφοράς) να ενεργήσει ως διαμεσολαβητής στο πλαίσιο συνεδρίασης και να επιχειρήσει να επιλύσει τη διαφορά. Η συνεδρίαση αυτή συγκαλείται εντός τριάντα ημερών από τον υποβολή αιτήματος διαμεσολάβησης και ολοκληρώνεται εντός των επόμενων εξήντα ημερών· αμέσως μετά ο διαμεσολαβητής υποβάλλει έκθεση διαμεσολάβησης, η οποία εκπονείται σε διαβούλευση με τα Μέλη που δεν είναι μέρη της διαφοράς και συνοδεύεται από σύσταση προς επίλυση της διαφοράς.

3. Εάν τα ενδιαφερόμενα μέρη δεν καταλήξουν σε επίλυση της διαφοράς τους μέσω διαβουλεύσεων ή διαμεσολάβησης, δύνανται να συμφωνήσουν να προσφύγουν σε άλλη, κοινώς αποδεκτή, μορφή επίλυσης διαφορών με διαδικασίες που θα συμφωνήσουν από κοινού.

Άρθρο 26

Αποχώρηση

1. Μετά την παρέλευση δέκα ετών από την έναρξη ισχύος της παρούσας συμφωνίας, οιοδήποτε Μέρος άλλο από το Μέρος υποδοχής δύναται να γνωστοποιήσει στον θεματοφύλακα πρόθεση αποχώρησης.

2. Η αποχώρηση δεν επηρεάζει τη συνεισφορά του αποχωρούντος Μέρους στις δαπάνες κατασκευής των εγκαταστάσεων ITER. Εάν ένα Μέρος αποχωρήσει κατά την περίοδο επιχειρησιακής εκμετάλλευσης του ITER, καταβάλλει επίσης το συμπεφωνημένο μερίδιό του στις δαπάνες παροπλισμού των εγκαταστάσεων ITER.

3. Η αποχώρηση δεν επηρεάζει κανένα δικαίωμα, υποχρέωση ή νομική κατάσταση ενός Μέρους που έχει προκύψει κατά την πορεία εκτέλεσης της παρούσας συμφωνίας πριν από την αποχώρηση αυτού του Μέρους.

4. Η αποχώρηση παράγει αποτελέσματα κατά τη λήξη του οικονομικού έτους που έπεται του έτους υποβολής της γνωστοποίησης που αναφέρεται στην παράγραφο 1.

5. Οι λεπτομερείς όροι της αποχώρησης καταγράφονται από τον Οργανισμό ITER σε διαβούλευση με το αποχωρούν Μέρος.

Άρθρο 27

Παραρτήματα

Το παράρτημα σχετικά με τις πληροφορίες και τη πνευματική ιδιοκτησία και το παράρτημα σχετικά με την υποστήριξη στον τόπο εγκατάστασης αποτελούν αναπόσπαστο μέρος της παρούσας συμφωνίας.

Άρθρο 28

Τροποποιήσεις

1. Οιοδήποτε Μέρος δύναται να προτείνει τροποποίηση της παρούσας συμφωνίας.

2. Οι προτεινόμενες τροποποιήσεις εξετάζονται από το Συμβούλιο, το οποίο αποφασίζει με ομοφωνία ως προς τη σύσταση που θα απευθυνθεί στα Μέρη.

3. Οι τροποποιήσεις υπόκεινται σε κύρωση, αποδοχή ή έγκριση σύμφωνα με τις διαδικασίες κάθε Μέρους και αρχίζουν να ισχύουν τριάντα ημέρες μετά την κατάθεση των πράξεων κύρωσης, αποδοχής ή έγκρισης από όλα τα Μέρη.

Άρθρο 29

Θεματοφύλακας

1. Ο Γενικός Διευθυντής του ΔΟΑΕ είναι ο θεματοφύλακας της παρούσας συμφωνίας.

2. Το πρωτότυπο της παρούσας συμφωνίας κατατίθεται στον θεματοφύλακα, ο οποίος αποστέλλει επικυρωμένα αντίγραφα αυτής στα υπογράφοντα μέρη, και στον Γενικό Γραμματέα των Ηνωμένων Εθνών προς καταχώριση και δημοσίευση σύμφωνα με το άρθρο 102 του Χάρτη των Ηνωμένων Εθνών.

3. Ο θεματοφύλακας κοινοποιεί σε όλα τα υπογράφοντα και στα προσχωρούντα κράτη και διεθνείς οργανισμούς:

α) την ημερομηνία κατάθεσης κάθε πράξης κύρωσης, αποδοχής, έγκρισης ή προσχώρησης·

β) την ημερομηνία κατάθεσης κάθε γνωστοποίησης που λαμβάνεται σύμφωνα με το άρθρο 12 παράγραφος 5·

γ) την ημερομηνία έναρξης ισχύος της παρούσας συμφωνίας και των τροποποιήσεων που προβλέπονται στο άρθρο 28·

δ) κάθε γνωστοποίηση πρόθεσης αποχώρησης Μέρους από την παρούσα συμφωνία· και

ε) τη λύση της παρούσας συμφωνίας.

ΕΓΙΝΕ ΣΤ …

Τελικό σχέδιο Παράρτημα σχετικά με τις πληροφορίες και τη πνευματική ιδιοκτησία

Άρθρο 1

Αντικείμενο και ορισμοί

1.1 Το παρόν παράρτημα καλύπτει τη διάδοση, την ανταλλαγή τη χρησιμοποίηση και την προστασία των πληροφοριών και της πνευματικής ιδιοκτησίας που έχουν σχέση με στοιχεία που επιδέχονται προστασίας, κατά την εκτέλεση της παρούσας συμφωνίας. Εκτός αν άλλως προβλέπεται, οι όροι που χρησιμοποιούνται στο παρόν παράρτημα έχουν την ίδια έννοια όπως και στην παρούσα συμφωνία.

1.2 Ως πληροφορίες νοούνται τα δημοσιευμένα δεδομένα, τα σχέδια, οι μελέτες, οι υπολογισμοί, οι εκθέσεις και άλλα έγγραφα, τα τεκμηριωμένα δεδομένα ή μέθοδοι έρευνας και ανάπτυξης, καθώς και οι περιγραφές εφευρέσεων και ανακαλύψεων, ανεξαρτήτως αν δύνανται ή όχι να τύχουν προστασίας, και τα οποία δεν καλύπτονται από την έννοια της πνευματικής ιδιοκτησίας όπως αυτή ορίζεται στην παράγραφο 1.3 κατωτέρω.

1.3 Η πνευματική ιδιοκτησία έχει την έννοια που ορίζεται στο άρθρο 2 της σύμβασης για την ίδρυση του Παγκόσμιου Οργανισμού ΠνευματικήΠνευματικής Ιδιοκτησίας που υπεγράφη στη Στοκχόλμη, στις 14 Ιουλίου 1967. Για τους σκοπούς του παρόντος παραρτήματος, η πνευματικήπνευματική ιδιοκτησία δύναται να περιλαμβάνει εμπιστευτικές πληροφορίες, όπως τεχνογνωσία ή εμπορικά μυστικά, υπό τον όρο ότι δεν έχουν δημοσιευθεί και διατίθενται σε γραπτή ή άλλως τεκμηριωμένη μορφή, και ότι

α) ο κάτοχός τους έχει τηρήσει τον εμπιστευτικό τους χαρακτήρα,

β) δεν είναι γενικώς γνωστές ή δεν διατίθενται στο κοινό από άλλες πηγές, ή/και δεν είναι γενικώς διαθέσιμες στο κοινό σε έντυπες δημοσιεύσεις ή/και με άλλη αναγνώσιμη μορφή,

γ) δεν διατίθενται από τον κάτοχό τους προς τρίτα μέρη χωρίς σχετική υποχρέωση τήρησης εχεμύθειας, και

δ) δεν διατίθενται στο παραλαμβάνον μέρος χωρίς σχετική υποχρέωση τήρησης εχεμύθειας.

1.4 Ως υφιστάμενη πνευματικήπνευματική ιδιοκτησία νοείται η πνευματικήπνευματική ιδιοκτησία που έχει αποκτηθεί, αναπτυχθεί ή παραχθεί πριν από την έναρξη ισχύος της παρούσας συμφωνίας, ή που δεν εμπίπτει στο πεδίο της παρούσας συμφωνίας.

1.5 Ως παραγόμενη πνευματικήπνευματική ιδιοκτησία νοείται η πνευματική ιδιοκτησία την οποία τα Μέλη ή ο Οργανισμός ITER, ή και από κοινού, παράγουν ή αποκτούν κατά πλήρη κυριότητα, ενεργώντας μέσω εγχώριου οργανισμού ή οντότητας, σύμφωνα με την παρούσα συμφωνία και κατά την εκτέλεσή της.

1.6 Ως βελτίωση νοείται η κάθε είδους τεχνολογική εξέλιξη της υφιστάμενης πνευματικής ιδιοκτησίας, συμπεριλαμβανομένων των παράγωγων εργασιών.

1.7 Ως οντότητα νοείται κάθε οντότητα με την οποία ένας εγχώριος οργανισμός ή ο Οργανισμός ITER έχει συνάψει σύμβαση για την προμήθεια αγαθών ή υπηρεσιών για τους σκοπούς της παρούσας συμφωνίας.

Άρθρο 2

Γενικές διατάξεις

2.1. Τηρουμένων των διατάξεων του παρόντος παραρτήματος, τα Μέλη υποστηρίζουν την ευρύτερη δυνατή διάδοση της παραγόμενης πνευματικής ιδιοκτησίας.

2.2. Κάθε Μέλος διασφαλίζει ότι τα υπόλοιπα Μέλη και ο Οργανισμός ITER δύνανται να αποκτούν τα δικαιώματα πνευματικής ιδιοκτησίας που κατανέμονται σύμφωνα με το παρόν παράρτημα. Οι συμβάσεις που συνάπτει κάθε Μέλος ή ο Οργανισμός ITER με οιαδήποτε οντότητα πρέπει να συμφωνούν με τις διατάξεις του παρόντος παραρτήματος. Ειδικότερα, για να εξασφαλίσουν την τήρηση των διατάξεων του παρόντος παραρτήματος, όλα τα Μέλη και ο Οργανισμός ITER ακολουθούν τις ενδεδειγμένες διαδικασίες δημόσιων συμβάσεων.

Ο Οργανισμός ITER εξακριβώνει δεόντως και εγκαίρως την υφιστάμενη πνευματική ιδιοκτησία των αναδόχων οντοτήτων με σκοπό να αποκτήσει, για τον Οργανισμό ITER και τα Μέλη, πρόσβαση σε αυτήν την υφιστάμενη πνευματική ιδιοκτησία σύμφωνα με το παρόν παράρτημα.

Κάθε Μέλος εξακριβώνει δεόντως και εγκαίρως την υφιστάμενη πνευματική ιδιοκτησία των αναδόχων οντοτήτων με σκοπό να αποκτήσει, για τον Οργανισμό ITER και τα Μέλη, πρόσβαση σε αυτήν την υφιστάμενη πνευματική ιδιοκτησία σύμφωνα με το παρόν παράρτημα.

Κάθε Μέλος και ο Οργανισμός ITER διασφαλίζουν την πρόσβαση του Οργανισμού ITER και των άλλων Μελών στις εφευρέσεις και στα άλλα στοιχεία πνευματικής ιδιοκτησίας που παράγονται ή ενσωματώνονται κατά την εκτέλεση των συμβάσεων, υπό τον όρο ότι γίνονται σεβαστά τα δικαιώματα των εφευρετών, σύμφωνα με το παρόν παράρτημα.

2.3 Το παρόν παράρτημα δεν επηρεάζει ούτε θίγει τον επιμερισμό δικαιωμάτων μεταξύ ενός Μέλους και των υπηκόων του. Το Μέλος και οι υπήκοοί του καθορίζουν μεταξύ τους, σύμφωνα με τις οικείες εφαρμοστέες νομοθετικές ρυθμίσεις, αν τα δικαιώματα πνευματικής ιδιοκτησίας κατέχονται από το Μέλος ή από τους υπηκόους του.

2.4 Εάν κατά την εκτέλεση της παρούσας συμφωνίας ένα Μέλος παράγει ή αποκτά κατά πλήρη κυριότητα πνευματική ιδιοκτησία, το Μέλος αυτό ενημερώνει εγκαίρως όλα τα άλλα Μέλη και τον Οργανισμό ITER σχετικά, και τους παρέχει λεπτομερείς πληροφορίες σχετικά με την εν λόγω πνευματική ιδιοκτησία.

Άρθρο 3

Διάδοση πληροφοριών και επιστημονικών δημοσιεύσεων, προστατευόμενων ή μη από δικαίωμα δημιουργού

Κάθε Μέλος έχει δικαίωμα μετάφρασης, αναπαραγωγής και δημόσιας διανομής, για μη εμπορικές χρήσεις, πληροφοριών που απορρέουν άμεσα από την εκτέλεση της παρούσας συμφωνίας. Σε όλα τα δημόσιας κυκλοφορίας αντίτυπα έργου του οποίου προστατεύονται τα δικαιώματα δημιουργού, το οποίο δε έχει παραχθεί σύμφωνα με την παρούσα διάταξη, πρέπει να αναγράφονται τα ονοματεπώνυμα των δημιουργών του έργου, εκτός αυτών που αρνούνται ρητώς να κατονομαστούν.

Άρθρο 4

Πνευματική ιδιοκτησία παραγόμενη ή ενσωματούμενη από Μέλος, εγχώριο οργανισμό ή οντότητα

4.1. Παραγόμενη πνευματική ιδιοκτησία:

4.1.1 Εάν ένα Μέλος, εγχώριος οργανισμός ή οντότητα παράγει, κατά την εκτέλεση της παρούσας συμφωνίας, στοιχεία επιδεχόμενα προστασίας, το Μέλος, ο εγχώριος οργανισμός ή η οντότητα δικαιούται να αποκτήσει, σε όλες τις χώρες, όλα τα δικαιώματα, τίτλους και συμφέροντα επί της εν λόγω πνευματικής ιδιοκτησίας, σύμφωνα με τις εφαρμοστέες νομοθετικές ρυθμίσεις.

4.1.2 Κάθε Μέλος, ενεργώντας μέσω εγχώριου οργανισμού ή οντότητας, το οποίο παράγει πνευματική ιδιοκτησία κατά την εκτέλεση της παρούσας συμφωνίας παραχωρεί στα άλλα Μέλη και στον Οργανισμό ITER, ατελώς, επί ίσοις όροις και άνευ διακρίσεων, αμετάκλητη και μη αποκλειστική άδεια επί αυτής της παραγόμενης πνευματικής ιδιοκτησίας, με δικαίωμα του Οργανισμού ITER να παραχωρεί περαιτέρω άδειες, και με δικαίωμα των άλλων Μελών να παραχωρούν περαιτέρω άδειες στην επικράτειά τους, για τις ανάγκες χρηματοδοτούμενων από το δημόσιο προγραμμάτων έρευνας και ανάπτυξης στον τομέα της σύντηξης.

4.1.3 Κάθε Μέλος, ενεργώντας μέσω εγχώριου οργανισμού ή οντότητας, το οποίο παράγει πνευματική ιδιοκτησία κατά την εκτέλεση της παρούσας συμφωνίας παραχωρεί στα άλλα Μέλη, επί ίσοις όροις και άνευ διακρίσεων, μη αποκλειστική άδεια επί αυτής της παραγόμενης πνευματικής ιδιοκτησίας για σκοπούς εμπορικής χρήσης στον τομέα της σύντηξης, με δικαίωμα εκάστου να παραχωρεί περαιτέρω άδειες τέτοιας χρήσης σε ημεδαπούς τρίτους στην επικράτειά του, υπό όρους δε όχι λιγότερο ευνοϊκούς από εκείνους υπό τους οποίους το Μέλος αυτό παραχωρεί άδειες επί αυτής της παραγόμενης πνευματικής ιδιοκτησίας σε τρίτους εντός ή εκτός της επικράτειάς του. Στον βαθμό που ικανοποιούνται αυτοί οι όροι, δεν είναι δυνατή η άρνηση παραχώρησης τέτοιας άδειας. Η προαναφερόμενη άδεια δύναται να ανακληθεί μόνο σε περίπτωση που ο αδειούχος δεν εκπληρώσει τις συμβατικές του υποχρεώσεις.

4.1.4 Κάθε Μέλος, ενεργώντας μέσω εγχώριου οργανισμού ή οντότητας, το οποίο παράγει πνευματική ιδιοκτησία κατ'εφαρμογήν της παρούσας συμφωνίας ενθαρρύνεται να συνάπτει εμπορικές συμφωνίες με τα άλλα Μέλη, εγχώριους οργανισμούς, οντότητες και τρίτους με σκοπό να καταστεί δυνατή η χρήση της παραγόμενης πνευματικής ιδιοκτησίας σε τομείς πέραν της σύντηξης.

4.1.5. Τα Μέλη, όπως και οι εγχώριοι οργανισμοί τους ή οντότητες, που χορηγούν άδειες ή παραχωρούν περαιτέρω άδειες επί παραγόμενης ή υφιστάμενης πνευματικής ιδιοκτησίας κατ'εφαρμογή του παρόντος παραρτήματος, τηρούν αρχεία σχετικά με αυτές τις άδειες, τα οποία διατίθενται στα άλλα Μέλη, για παράδειγμα μέσω του Οργανισμού ITER.

4.2. Υφιστάμενη πνευματική ιδιοκτησία:

4.2.1. Η υφιστάμενη πνευματική ιδιοκτησία παραμένει στην κυριότητα του μέρους που έχει την κυριότητά της.

4.2.2. Κάθε Μέλος, ενεργώντας μέσω εγχώριου οργανισμού ή οντότητας, το οποίο ενσωματώνει στα στοιχεία που παρέχει στον Οργανισμό ITER υφιστάμενη πνευματική ιδιοκτησία, εξαιρουμένων των εμπιστευτικών πληροφοριών όπως η τεχνογνωσία ή τα εμπορικά μυστικά, η οποία υφιστάμενη πνευματική ιδιοκτησία:

- είναι αναγκαία για την κατασκευή, εκμετάλλευση, χρήση ή ενσωμάτωση τεχνολογίας για τις δραστηριότητες έρευνας και ανάπτυξης που έχουν σχέση με τις εγκαταστάσεις ITER,

- είναι αναγκαία για τη συντήρηση ή επισκευή του παρεχόμενου στοιχείου, ή

- κρίνεται αναγκαία από το Συμβούλιο, πριν από οιαδήποτε διαδικασία δημόσιων συμβάσεων,

χορηγεί στα άλλα Μέλη και στον Οργανισμό ITER, ατελώς, επί ίσοις όροις και άνευ διακρίσεων, αμετάκλητη και μη αποκλειστική άδεια επί αυτής της υφιστάμενης πνευματικής ιδιοκτησίας, με δικαίωμα του Οργανισμού ITER να παραχωρεί περαιτέρω άδειες, και με δικαίωμα των άλλων Μελών να παραχωρούν περαιτέρω άδειες έκαστο στα ερευνητικά του ιδρύματα και ιδρύματα τριτοβάθμιας εκπαίδευσης στην επικράτειά του, για τις ανάγκες χρηματοδοτούμενων από το δημόσιο προγραμμάτων έρευνας και ανάπτυξης στον τομέα της σύντηξης.

4.2.3. α) Κάθε Μέλος, ενεργώντας μέσω εγχώριου οργανισμού ή οντότητας, το οποίο ενσωματώνει στα στοιχεία που παρέχει στον Οργανισμό ITER υφιστάμενες εμπιστευτικές πληροφορίες, οι οποίες:

- είναι αναγκαίες για την κατασκευή, εκμετάλλευση, χρήση ή ενσωμάτωση τεχνολογίας για τις δραστηριότητες έρευνας και ανάπτυξης που έχουν σχέση με τις εγκαταστάσεις ITER,

- είναι αναγκαίες για τη συντήρηση ή επισκευή του παρεχόμενου στοιχείου,

- κρίνονται αναγκαίες από το Συμβούλιο, πριν από οιαδήποτε διαδικασία δημόσιων συμβάσεων, ή

- είναι αναγκαίες για λόγους ασφάλειας, διασφάλισης ποιότητας και ελέγχου της ποιότητας, όπως απαιτούν οι ρυθμιστικές αρχές,

διασφαλίζει ότι παραχωρείται ατελώς στον Οργανισμό ITER αμετάκλητη και μη αποκλειστική άδεια χρήσης αυτών των υφιστάμενων εμπιστευτικών πληροφοριών, συμπεριλαμβανομένων εγχειριδίων, οδηγιών ή επιμορφωτικού υλικού για την κατασκευή, λειτουργία, συντήρηση και επιδιόρθωση των εγκαταστάσεων ITER.

β) Όταν εμπιστευτικές πληροφορίες τίθενται στη διάθεση του Οργανισμού ITER, οι πληροφορίες αυτές πρέπει να επισημαίνονται σαφώς ως εμπιστευτικές και να διαβιβάζονται βάσει συμφωνίας τήρησης εχεμύθειας. Ο αποδέκτης αυτών των πληροφοριών τις χρησιμοποιεί μόνο για τους σκοπούς που προβλέπονται στο ανωτέρω στοιχείο α) και τηρεί την εμπιστευτικότητά τους στον βαθμό που προβλέπεται στη συμφωνία τήρησης εχεμύθειας. Σε περίπτωση κατάχρησης αυτών των υφιστάμενων εμπιστευτικών πληροφοριών από τον Οργανισμό ITER, ο Οργανισμός ITER υποχρεούται να καταβάλει αποζημίωση για τις ζημίες που προκλήθηκαν από αυτή την κατάχρηση.

4.2.4. Κάθε Μέλος, ενεργώντας μέσω εγχώριου οργανισμού ή οντότητας, το οποίο ενσωματώνει στα στοιχεία που παρέχει στον Οργανισμό ITER υφιστάμενες εμπιστευτικές πληροφορίες όπως τεχνογνωσία ή εμπορικά μυστικά, οι οποίες υφιστάμενες εμπιστευτικές πληροφορίες:

- είναι αναγκαίες για την κατασκευή, εκμετάλλευση, χρήση ή ενσωμάτωση τεχνολογίας για τις δραστηριότητες έρευνας και ανάπτυξης που έχουν σχέση με τις εγκαταστάσεις ITER,

- είναι αναγκαίες για τη συντήρηση ή επισκευή του παρεχόμενου στοιχείου, ή

- κρίνονται αναγκαίες από το Συμβούλιο, πριν από οιαδήποτε διαδικασία δημόσιων συμβάσεων,

καταβάλλει κάθε δυνατή προσπάθεια είτε για να χορηγήσει άδεια εμπορικής εκμετάλλευσης αυτών των υφιστάμενων εμπιστευτικών πληροφοριών είτε για να προμηθεύσει στον αποδέκτη τα ίδια στοιχεία που ενσωματώνουν τις υφιστάμενες εμπιστευτικές πληροφορίες, μέσω ιδιωτικών συμβάσεων έναντι οικονομικού ανταλλάγματος, για χρηματοδοτούμενα από το δημόσιο προγράμματα έρευνας και ανάπτυξης ενός Μέλους στον τομέα της σύντηξης, υπό όρους δε όχι λιγότερο ευνοϊκούς από εκείνους υπό τους οποίους το Μέλος αυτό παραχωρεί άδειες επί τέτοιων υφιστάμενων εμπιστευτικών πληροφοριών ή προμηθεύει τα ίδια στοιχεία σε τρίτους εντός ή εκτός της επικράτειάς του. Στον βαθμό που ικανοποιούνται αυτοί οι όροι, δεν είναι δυνατή η άρνηση παραχώρησης τέτοιας άδειας ή προμήθειας τέτοιων στοιχείων. Η άδεια, εάν χορηγηθεί, δύναται να ανακληθεί μόνο σε περίπτωση που ο αδειούχος δεν εκπληρώσει τις συμβατικές του υποχρεώσεις.

4.2.5. Κάθε Μέλος, ενεργώντας μέσω εγχώριου οργανισμού ή οντότητας, το οποίο ενσωματώνει υφιστάμενη πνευματική ιδιοκτησία, συμπεριλαμβανομένων υφιστάμενων εμπιστευτικών πληροφοριών, κατά την εκτέλεση της παρούσας συμφωνίας καταβάλλει κάθε δυνατή προσπάθεια ώστε το κατασκευαστικό μέρος που ενσωματώνει την υφιστάμενη πνευματική ιδιοκτησία να διατίθεται υπό εύλογους όρους και προϋποθέσεις, ή καταβάλλει κάθε δυνατή προσπάθεια ώστε να χορηγεί στα άλλα Μέλη, επί ίσοις όροις και άνευ διακρίσεων, μη αποκλειστική άδεια για σκοπούς εμπορικής χρήσης στον τομέα της σύντηξης, με δικαίωμα εκάστου να παραχωρεί περαιτέρω άδειες τέτοιας χρήσης σε ημεδαπούς τρίτους στην επικράτειά του, υπό όρους δε όχι λιγότερο ευνοϊκούς από εκείνους υπό τους οποίους το Μέλος αυτό παραχωρεί άδειες επί αυτής της υφιστάμενης πνευματικής ιδιοκτησίας σε τρίτους εντός ή εκτός της επικράτειάς του. Στον βαθμό που ικανοποιούνται αυτοί οι όροι, δεν είναι δυνατή η άρνηση παραχώρησης τέτοιας άδειας. Η ανωτέρω άδεια δύναται να ανακληθεί μόνο σε περίπτωση που ο αδειούχος δεν εκπληρώσει τις συμβατικές του υποχρεώσεις.

4.2.6. Κάθε Μέλος, ενεργώντας μέσω εγχώριου οργανισμού ή οντότητας, ενθαρρύνεται να θέτει στη διάθεση των άλλων Μελών, για εμπορικούς σκοπούς άλλους από εκείνους που προβλέπονται στο άρθρο 4.2.5, κάθε υφιστάμενη πνευματική ιδιοκτησία που έχει ενσωματωθεί στα στοιχεία που παρέχονται στον Οργανισμό ITER, η οποία υφιστάμενη πνευματική ιδιοκτησία:

- είναι αναγκαία για την κατασκευή, εκμετάλλευση, χρήση ή ενσωμάτωση τεχνολογίας για τις δραστηριότητες έρευνας και ανάπτυξης που έχουν σχέση με τις εγκαταστάσεις ITER,

- είναι αναγκαία για τη συντήρηση ή επισκευή του παρεχόμενου στοιχείου, ή

- κρίνεται αναγκαία από το Συμβούλιο, πριν από οιαδήποτε διαδικασία δημόσιων συμβάσεων.

Η τυχόν παραχώρηση στα Μέλη αδειών επί αυτής της υφιστάμενης πνευματικής ιδιοκτησίας από τους κατόχους της γίνεται επί ίσοις όροις και άνευ διακρίσεων.

4.3. Παραχώρηση αδειών σε τρίτους μη Μελών:

Κάθε άδεια επί παραγόμενης πνευματικής ιδιοκτησίας που παραχωρούν τα Μέλη σε τρίτα μέρη μη Μελών υπόκειται στους κανόνες που καθορίζει το Συμβούλιο σχετικά με τη χορήγηση αδειών σε τρίτους. Οι κανόνες αυτοί καθορίζονται με ομόφωνη απόφαση του Συμβουλίου.

Άρθρο 5

Πνευματική ιδιοκτησία παραγόμενη ή ενσωματούμενη από τον Οργανισμό ITER

5.1 Παραγόμενη πνευματική ιδιοκτησία:

5.1.1 Η πνευματική ιδιοκτησία που παράγεται από τον Οργανισμό ITER, κατά την εκτέλεση της παρούσας συμφωνίας, ανήκει κατά κυριότητα στον Οργανισμό ITER. Ο Οργανισμός ITER αναπτύσσει κατάλληλες διαδικασίες για την καταγραφή, τη γνωστοποίηση και την προστασία της πνευματικής ιδιοκτησίας.

5.1.2 Ο Οργανισμός ITER χορηγεί ατελώς στα Μέλη, επί ίσοις όροις και άνευ διακρίσεων, αμετάκλητη και μη αποκλειστική άδεια επί αυτής της πνευματικής ιδιοκτησίας, με δικαίωμα εκάστου να παραχωρεί περαιτέρω άδειες στην επικράτειά του για σκοπούς έρευνας και ανάπτυξης στον τομέα της σύντηξης.

5.1.3 Ο Οργανισμός ITER χορηγεί στα Μέλη, επί ίσοις όροις και άνευ διακρίσεων, μη αποκλειστική άδεια επί της παραγόμενης πνευματικής ιδιοκτησίας που έχει αναπτύξει ή αποκτήσει ο ίδιος κατά την εκτέλεση της παρούσας συμφωνίας, για σκοπούς εμπορικής χρήσης, με δικαίωμα εκάστου να παραχωρεί περαιτέρω άδειες τέτοιας χρήσης σε ημεδαπούς τρίτους στην επικράτειά του, υπό όρους δε όχι λιγότερο ευνοϊκούς από εκείνους υπό τους οποίους ο Οργανισμός ITER παραχωρεί άδειες επί αυτής της παραγόμενης πνευματικής ιδιοκτησίας σε τρίτους. Στον βαθμό που ικανοποιούνται αυτοί οι όροι, δεν είναι δυνατή η άρνηση παραχώρησης τέτοιας άδειας. Η προαναφερόμενη άδεια δύναται να ανακληθεί μόνο σε περίπτωση που ο αδειούχος δεν εκπληρώσει τις συμβατικές του υποχρεώσεις.

5.2. Υφιστάμενη πνευματική ιδιοκτησία:

5.2.1. Υπό την προϋπόθεση ότι διαθέτει τα κατάλληλα δικαιώματα, όταν ο Οργανισμός ITER ενσωματώνει υφιστάμενη πνευματική ιδιοκτησία η οποία:

- είναι αναγκαία για την κατασκευή, εκμετάλλευση, χρήση ή ενσωμάτωση τεχνολογίας για τις δραστηριότητες έρευνας και ανάπτυξης που έχουν σχέση με τις εγκαταστάσεις ITER,

- είναι αναγκαία για τη δημιουργία βελτιώσεων και παράγωγων εργασιών,

- είναι αναγκαία για τη συντήρηση και επιδιόρθωση των εγκαταστάσεων ITER, ή

- κρίνεται αναγκαία από το Συμβούλιο, πριν από οιαδήποτε διαδικασία δημόσιων συμβάσεων,

ο Οργανισμός ITER προβαίνει στις κατάλληλες ενέργειες ώστε να παραχωρήσει περαιτέρω στα Μέλη ατελώς, επί ίσοις όροις και άνευ διακρίσεων, αμετάκλητη και μη αποκλειστική άδεια επί αυτής της υφιστάμενης πνευματικής ιδιοκτησίας, με δικαίωμα εκάστου να παραχωρεί περαιτέρω άδειες στην επικράτειά του για σκοπούς έρευνας και ανάπτυξης στον τομέα της σύντηξης. Ο Οργανισμός ITER καταβάλλει κάθε δυνατή προσπάθεια ώστε να αποκτήσει τα σχετικά δικαιώματα.

5.2.2. Για την υφιστάμενη πνευματική ιδιοκτησία, συμπεριλαμβανομένων των υφιστάμενων εμπιστευτικών πληροφοριών, που έχει ενσωματώσει ο Οργανισμός ITER κατά την εκτέλεση της παρούσας συμφωνίας, ο Οργανισμός ITER καταβάλλει κάθε δυνατή προσπάθεια ώστε να θέσει στη διάθεση των Μελών, επί ίσοις όροις και άνευ διακρίσεων, μη αποκλειστική άδεια για σκοπούς εμπορικής χρήσης στον τομέα της σύντηξης, με δικαίωμα εκάστου να παραχωρεί περαιτέρω άδειες τέτοιας χρήσης σε ημεδαπούς τρίτους στην επικράτειά του, υπό όρους δε όχι λιγότερο ευνοϊκούς από εκείνους υπό τους οποίους ο Οργανισμός ITER παραχωρεί άδειες επί αυτής της υφιστάμενης πνευματικής ιδιοκτησίας σε τρίτους. Στον βαθμό που ικανοποιούνται αυτοί οι όροι, δεν είναι δυνατή η άρνηση παραχώρησης τέτοιας άδειας. Η προαναφερόμενη άδεια δύναται να ανακληθεί μόνο σε περίπτωση που ο αδειούχος δεν εκπληρώσει τις συμβατικές του υποχρεώσεις.

5.2.3. Ο Οργανισμός ITER καταβάλλει κάθε δυνατή προσπάθεια ώστε να θέσει στη διάθεση των Μελών κάθε υφιστάμενη πνευματική ιδιοκτησία, συμπεριλαμβανομένων των υφιστάμενων εμπιστευτικών πληροφοριών, για σκοπούς άλλους από εκείνους που προβλέπονται στο άρθρο 5.2.2. Η τυχόν παραχώρηση στα Μέλη αδειών επί αυτής της υφιστάμενης πνευματικής ιδιοκτησίας από τον Οργανισμό ITER γίνεται επί ίσοις όροις και άνευ διακρίσεων.

5.3 Παραχώρηση αδειών σε τρίτους μη Μελών:

Κάθε άδεια που παραχωρεί ο Οργανισμός ITER σε τρίτα μέρη μη Μελών υπόκειται στους κανόνες που καθορίζει το Συμβούλιο σχετικά με την παραχώρηση αδειών σε τρίτους. Οι κανόνες αυτοί καθορίζονται με ομόφωνη απόφαση του Συμβουλίου.

Άρθρο 6

Πνευματική ιδιοκτησία παραγόμενη από το προσωπικό του Οργανισμού ITER και άλλους ερευνητές

6.1. Η κυριότητα της πνευματικής ιδιοκτησίας που παράγεται από το άμεσα απασχολούμενο και το αποσπασμένο προσωπικό στον Οργανισμό ITER ανήκει στον Οργανισμό ITER και ρυθμίζεται, στις αντίστοιχες συμβάσεις ή ρυθμίσεις εργασίας, σύμφωνα με τις παρούσες διατάξεις.

6.2. Η κυριότητα της πνευματικής ιδιοκτησίας που παράγεται από επισκέπτες ερευνητές που συμμετέχουν στις δραστηριότητες του Οργανισμού ITER στο πλαίσιο διακανονισμού με τον Οργανισμό ITER για την εκτέλεση συγκεκριμένων δραστηριοτήτων και οι οποίοι συμμετέχουν άμεσα στα γενικά προγράμματα του Οργανισμού ITER, ανήκει στον Οργανισμό ITER, εκτός αν άλλως αποφασίσει το Συμβούλιο.

6.3. Η κυριότητα της πνευματικής ιδιοκτησίας που παράγεται από επισκέπτες ερευνητές οι οποίοι δεν συμμετέχουν στα γενικά προγράμματα του Οργανισμού ITER ρυθμίζεται σε συμφωνία με τον Οργανισμό ITER υπό όρους καθοριζόμενους από το Συμβούλιο.

Άρθρο 7

Προστασία της πνευματικής ιδιοκτησίας

7.1. Όταν ορισμένο Μέλος κατοχυρώνει ή επιζητεί την προστασία παραγόμενης πνευματικής ιδιοκτησίας που έχει αναπτύξει ή αποκτήσει το ίδιο, ενημερώνει εγκαίρως τα άλλα Μέλη και τον Οργανισμό ITER σχετικά, και τους παρέχει λεπτομερείς πληροφορίες ως προς την προστασία αυτή. Αν ένα Μέλος αποφασίσει να μην ασκήσει το δικαίωμά του να επιζητήσει την προστασία παραγόμενης πνευματικής ιδιοκτησίας σε καμία χώρα ή περιοχή, ενημερώνει εγκαίρως τον Οργανισμό ITER για την απόφασή του αυτή, και τότε ο Οργανισμός ITER δύναται να επιζητήσει την απόκτηση τέτοιας προστασίας, είτε άμεσα είτε μέσω των Μελών.

7.2. Για την παραγόμενη πνευματική ιδιοκτησία που αναπτύσσει ή αποκτά ο Οργανισμός ITER, το Συμβούλιο θεσπίζει, το συντομότερο δυνατό, κατάλληλες διαδικασίες για την κοινοποίηση, την προστασία και την καταχώριση αυτής της πνευματικής ιδιοκτησίας, για παράδειγμα μέσω της δημιουργίας βάσης δεδομένων στην οποία δύναται να έχουν πρόσβαση τα Μέλη.

7.3. Σε περίπτωση δημιουργίας από κοινού, τα συμμετέχοντα Μέλη ή/και ο Οργανισμός ITER έχουν το δικαίωμα να επιζητήσουν να αποκτήσουν κατά συγκυριότητα πνευματική ιδιοκτησία στο κράτος της επιλογής τους.

7.4. Συγκυριότητα επί πνευματικής ιδιοκτησίας υφίσταται όταν αυτή έχει δημιουργηθεί είτε από δύο ή περισσότερα Μέλη είτε από ένα ή περισσότερα Μέλη από κοινού με τον Οργανισμό ITER, και όταν τα χαρακτηριστικά αυτής της πνευματικής ιδιοκτησίας δεν είναι δυνατό να διαχωριστούν για τους σκοπούς υποβολής αίτησης, απόκτησης ή/και διατήρησης σε ισχύ της προστασίας του αντίστοιχου δικαιώματος πνευματικής ιδιοκτησίας. Στην περίπτωση αυτή, οι συνδημιουργοί συνάπτουν μεταξύ τους συμφωνία συγκυριότητας, η οποία καθορίζει τον επιμερισμό και τους όρους άσκ